text:
La sô famee e à une tradizion di cuatri gjenerazions te produzion di modons (tai ultins agns il grup si è slargjât ancje cuntun un stabiliment che al espuarte vâs di zardin in Cine e Americhe). Giuseppe Morandini, classe 1959, laureât in gjeologje, fint a cualchi mês indaûr vicepresident di Confindustria, dulà che sot de presidence Montezemolo al rapresentave la piçule imprese, al è passât di pôc a la vuide de CassarisparmioFVG (la ex Crup, Casse di Sparagn di Udin e Pordenon).
Ma cuant che i vin domandât un definizion di se stes par presentâsi, la prime robe che al à dit e je stade clare «Prin di dut o soi un furlan, braurôs di jessi furlan, cu la furtune di vê fat esperiencis che mi àn dade une vision internazionâl e di imagjinâ cuale colocazion che e podarès vê une tiere tant impuartante come il Friûl».
Ven a stâi?
La nestre regjon e je il cûr de Europe. Il cumierç, il disvilup a cjalin de bande diestre di Italie: dal Friûl in là… e ancje lontan! O podaressin jessi chei che a gjestiran i spostaments di personis e di prodots di dut il mont: une posizion strategjiche che o vin di sfrutâ.
Ce gambial par lui cun cheste gnove incarghe?
Personalmentri nuie: o jeri e o resti un om libar, usât a cjapâmi lis mês responsabilitâts… se mi capite, come a ducj, o preferìs sbaliâ bessôl cence che nissun mi judi a sbaliâ. Mi plâs sintî e confrontâmi cu la int, ma decidi bessôl.
Ce distance ise tra imprese e bancje?
Ta chest moment di crisi nol à di jessi nissun confin tra chestis realtâts. Dome a fevelin la stesse lenghe, che o clami «industrialês», si pues capîsi e cjatâ insieme la strade par saltâ fûr de crisi.
Ce isal par lui il «leam cul teritori»?
Un concet impegnatîf: un che al fevele di «leam cul teritori» al à di mostrâ la muse, no scjampâ. La nestre bancje e à di metisi cun umanitât al servizi de int che cuant che e ven tai nestris sportei e à di cjatâ 2 robis: bon acet e pussibilmentri une soluzion par risolvi i siei problemis.
Prime si clamave “Casse di Sparagn di Udin e Pordenon” cumò «CassarisparmioFVG»: no ise un tic in contradizion cul concet di leam cul teritori furlan?
O vin di resonâ intune prospetive regjonâl. Tantis prospetivis a son gambiadis e cuant che in bancje si fevele di «marcjât di cjase» come minim o fâs riferiment a dute Europe, intune competizion mondiâl. Duncje al è just tignî lis lidrîs, ma ta chest contest si à di vê prospetivis plui slargjadis: cun nostalgjie mi visi che 30 agns indaûr si diseve «fasìn di bessôi». Vuê o scugnìn fâ ancje cun chei altris.
Dopraiso il furlan in bancje?
Jo simpri! Cuant che o pues sedi cui colaboradôrs sedi cui clients. E si dopre il furlan par fevelâ ancje «l’industrialês». La lenghe furlane e jude une vore ta chest moment che il client al à bisugne di sintî la bancje dongje. E chest al è il plui grant servizi che o podìn fâ cumò. Fevelâ par furlan cu la nestre int o pensi che e sedi la miôr maniere par fâsi sintî dongje.
I problemis de Grecie a tornin a puartâ in prin plan aspiets dramatics de crisi mondiâl che il mont mussulman però, midiant dai bond islamics clamâts «sukuk», al à tignût bot miôr par vie dai principis che a improibissin la finance virtuâl (viôt La Patrie dal Friûl – Novembar 2008 «La bancje islamiche… no sbancje», ndr). Il sisteme bancjari furlan aial o podaressial vê chei valôrs par salvâsi?
Chest al è un argoment che nol tocje dome noaltris. Il sisteme mondiâl al à colassât parcè che si à permetût a bancjis internazionâls di riscjâ, realizant masse operazions virtuâls. A coventin gnovis regulis siguris come cui bonds islamics: si à di impedî a lis bancjis finanziariis di fâ speculazions come che al è sucedût e si à invezit di privilegjâ la operativitât des bancjis comerciâls, come la nestre, che a metin a disposizion lis risorsis a la famee che e à di fâsi cjase o al imprenditôr che al à di investî te sô ativitât.
Ce pensial su la cuistion Multiutility?
E à di jessi funzionâls al servizi par garantî al citadin il miôr servizi al miôr cost: se al covente «deventâ grancj» si à di fâlu, se al è miôr «restâ piçui», si restarà piçui. Ma ocjo: ator pal mont i gambiaments a corin a une velocitât che nissun si imagjine. No volarès un doman cjatâmi cuntune Multiutility masse piçule che no rive a tignî bot a une concorince che ti pues nassi di vuê a doman e che cun dimensions plui grandis e rive a garantîti un servizi miôr.
Ancje Lui al è stât emigrant, la lenghe furlane no podaressie deventâ la «lenghe francje» dai rapuarts jenfri i furlans ator pal mont?
Cheste rêt e je un patrimoni inestimabil che al pues rindi une vore tai rapuarts tra lis comunitâts furlanis e no dome, propit parcè che tancj furlans a àn vuadagnade tante credibilitât tai Stâts dulà che a son emigrâts. E a puedin fâ une vore par judâ a «vierzi lis puartis» par cui che al à voie di lâ ta chei paîs li. Duncje la lenghe furlane e va benon par svilupâ i rapuarts tra furlans di chi e furlans ator pal mont.
Secont Lui si aial fat avonde pai rapuarts cui emigrants?
Si à fat tant ma come par dut si pues simpri fâ miôr. Cun cheste crisi il mont al è deventât plui piçul e duncje ducj i sistemis par cjatâ gnovis oportunitâts a àn di jessi doprâts: noaltris o vin chest vantaç dai furlans pal mont e o vin di pontâ ancje su cheste rêt.
I zovins impreditôrs cemût sintino il leam des lidrîs furlanis?
Lu ai za dit che o ai tant a cûr lis mês lidrîs. Forsit lis gnovis gjenerazions no àn la stesse sensibilitât, ma ur auguri, come che mi è sucedût a mi, di zirâ il mont e cjapâ cussience de impuartance dal patrimoni che al ven de nestre identitât furlane.
Cognossial il nestri gjornâl «La Patrie dal Friûl»?
Sì, ancje se stant fûr dal Friûl massime tai ultins agns, no vevi viodût tancj numars. Ma cuant che o tornavi e mi capitave di vêle pes mans, le gjoldevi cun tant plasê sedi pe cualitât sedi pes emozions che mi deve.
Parcè il capitalisim furlan no aial mai vude une muse autonomiste?
Agns indaûr si veve cirût di meti adun lis tantis piçulis bancjis popolârs par une grande bancje furlane, ma cence furtune… chest mi sugjerìs che o vin di imparâ a fâ scuadre, ma no dome a peraulis: si à di dâ risultâts concrets e cumò o dimostrìn ancjemò masse debolecis cuant che si à di lavorâ insiemit.
I furlans a àn dât tant ai industriâi e chest al è ancje il risultât di valôrs e culture furlanis. I industriâi àno tornât alc di chest patrimoni? A nô nus pâr di viodi posizions debulis su la lenghe, su la unitât dal Friûl…
I impreditôrs furlans ancje grazie a la tante brave int che e à lavorât tes nestris impresis a àn dât tant a la nestre regjon dal pont di viste economic e finanziari. Su la cuistion culturâl ma ancje su la unitât dal Friûl o viôt cualchi volte masse provincialisim e chest nol jude a metisi adun par deventâ fuarts.
Sul furlan a scuele ce pensial?
In dî di vuê no podìn trascurâ lis lenghis che nus coventin par relazionâsi cul mont, l’inglês prin di dut. Ma guai a pierdi la lenghe furlane, che jo o ai imparât in cjase e continuarai a fevelâlu par dute la vite. E mi auguri che lis fameis a continuedin a puartâ indevant cheste ricjece. Ma se chest nol ves di bastâ plui, e mi displasarès une vore, e la scuele e devente la uniche maniere par insegnâ il furlan a lis gnovis gjenerazions, si à di insegnâ a scuele ancje la lenghe furlane.
Cuale ise la funzion de Universitât dal Friûl?
Mai come cumò e à funzion insostituibil. Intun contest gjenerâl o pensi che Universitât, Imprese e Bancje a puedin puartâ chel contribût indispensabil a dut il sisteme regjonâl e o ai grande fiducie che la Politiche e podarà vê une vore di zovament se chescj trê ents a rivaran a metisi adun par cjatâ fûr ideis e prospetivis gnovis.
Christian Romanini
ATUALITÂT. La braure di jessi furlan............
La sô famee e à une tradizion di cuatri gjenerazions te produzion di modons (tai ultins agns il grup si è slargjât ancje cuntun un stabiliment che al espuarte vâs di zardin in Cine e Americhe). Giuseppe Morandini, classe 1959, laureât in gjeologje, fint a cualchi mês indaûr vicepresident di Confindustria, dulà che sot de presidence Montezemolo al rapresentave la piçule imprese, al è passât di pôc a la vuide de CassarisparmioFVG (la ex Crup, Casse di Sparagn di Udin e Pordenon).


c: text/html

text:
La Friûlpoint, la dite di «maiutis par furlan dal 1999» e fâs 20 agns, e in cheste ocasion e à screât il sît gnûf e viert i account social Instagram e Facebook (@Friulpoint, ndr).
I prodots Friûlpoint, maiutis ma ancje tancj altris, sedi vistiari sedi gadget, si cjatin in tantis buteghis ator pal Friûl. Nassude l’ultin an dal XX secul, e je une dite familiâr: Michele Venier al è il titulâr, cu la part creative curade di Dree Venier (autôr fra lis altris robis dai Gnognosaurs e di tantis iniziativis in marilenghe). Par celebrâ l’inovâl, duncje, la dite si è dade une biele rinfrescjade inte comunicazion. «La jentrade intal mont social al è un pas che o vin fat par fâsi cognossi di plui» nus conte Michele «o savìn che cuant che un client al rive a cognossinus al presee cetant la nestre produzion e i numars si viodin, ancje li des nestris buteghis clientis. O vin dome il probleme di fâsi viodi ancjemò di plui. Simpri cui invistiments che e pues permetisi une dite che e fâs riferiment a “une nicje di marcjât”, come che si dîs. Che o sperìn si podedi slargjâ simpri di plui, però».
__
La filosofie de Friûlpoint, di fat, e je simpri plui chê di une maiute furlane di autôr cun tindince viers dal progjet di brand di vistiari…
La idee di imprest di divulgazion dal furlan al è simpri il nestri ideâl, chel dai inizis intal 1999. Intai agns o vin intindût di dâi ancjemò plui dignitât cuntun nivel di propueste che si è simpri di plui alçât, an dopo an. Sedi pes stampis, sedi pe cualitât des maiis che cumò o progjetìn ancje te produzion, cun coton di prime cualitât e un fitting dissegnât di pueste. Duncje la linie e je deventade plui fashion tes maiutis e si è slargjade come propueste za di timp. Come vistîts o vin ancje maiutis par feminis, felpis, maiutis par fruts, grumâi, bavarins, cjapiei…
E dopo a son i gadget: cjicaris, magnets, puarteclâfs e vie indevant. Lait a viodi il sît, apont: www.friulpoint.it.
__
Intal sît al è ancje un blog li che no si dan dome notiziis aziendâls, ma indulà che spes o contais il vuestri lavôr.
La smire dal blog e je chê di jentrâ plui in contat cul nestri public, contant ce che o fasìn e di dulà che a vegnin lis nestris maiutis. Ognidune e à la sô storie. O volìn fâ viodi la ricercje, sedi tecniche che culturâl e di costum, che e je daûr di ogni nestre produzion.
__
E je ben presinte ancje la part di e-commerce, un imprest ancje par vendi diretementri…
Il nestri sît al è pensât par vendi, ma ancje par operâ in sinergjie cu lis nestris buteghis clientis: on-line no cjatarês presits plui bas rispiet ai prodots difondûts midiant dai shop Friûlpoint.
No vendìn midiant altris sîts: ni Amazon, e nancje altris.
O crodìn in maniere ferme inte colaborazion cu lis buteghis “fisichis”. La buteghe e da il vantaç di viodi dal vîf i nestris prodots e tastâ (sì, no “testâ”) la cualitât dal coton e des stampis des nestris maiutis. Midiant dal sît si à la pussibilitât di fâ compris se lontans di un shop Friûlpoint o di viodi dulà che si cjate chel plui dongje. Une buteghe che e vûl lavorâ cun nô no patirà mai la “concorence digjitâl”. Friûlpoint al è un brand “deAmazonizât” (al rît ndr).
Intant che mi fevele, Michele al à intor une maiute cu la cifre 1077 fate cuntune biele grafiche. 1077, la date de nassite dal Stât patriarcjâl. «Cheste maiute e pues jessi un esempli dal nestri lavôr. Cumò ancje altris a stan scuvierzint chest numar (mi cimie ironic ndr): o vin vierzude une strade, come che o vin fat tantis voltis, li che dopo in tancj ti vegnin daûr. Par difindisi al covente jessi simpri un pas prime: chest lu fasìn in gracie de smire a volê fâ un progjet di grande cualitât e une passion pe culture e pal popul furlan che o pensi che le vedin pocjis ditis ancje chi in Friûl, magari cussì no». Intant che o cjapi i aponts pe interviste o fâs cori lis imagjins dal sît e cualitât e passion si viodin dutis, come cuant che dut al è scomençât intal 1999: bon lavôr, alore, Michêl! ❚
Redazion

robotstxt: allowed

filter: keep


text:
Març – PRIME PAGJINE – L’EDITORIÂL. Sotansvirus / L(I)NT AUTONOMISTE. Moviments e autonomie: no je plante cence lidrîs / PAGJINE 2 – Lis peraulis furlanis spiegadis… par inglês / Ducj i segrets par gjoldisi une vite simpri in conession / PAGJINE 3 – Al passe pe Safilo l’avignî de manifature in Friûl / Bire Di Mont, une storie di cualitât e amicizie / UNE FURLANE A ROME. Il premi “Tacita Muta” 2020 a Silvia Piacentini / UN FURLAN A MILAN. Il taur inte galarie / PAGJINE 4 – FEMINIS FURLANIS FUARTIS. Katia Gavagnin ae scuvierte dai misteris de antighe Mesopotamie | Katia Gavagnin. Il profîl / FEMINIS FURLANIS FUARTIS. L’operari, fi dal imam, che nol acete la vuide di une femine / PAGJINE 5 – PATRIARCJIS FÛR DAL ORDENARI – LA STORIE. Il pes di Avrîl al è furlan / PATRIARCJIS FÛR DAL ORDENARI – I PROTAGONISCJ. La liende nostrane di Beltram, il pape e la spine di pes / PAGJINE 6 – A scuele di furlan. Cuant che a lezion a van i mestris / Tancj insegnants in pension: si fâs fature a cirî docents di furlan / PAGJINE 7 – La lavagne plurilengâl che e insiore lis nestris classis / Zovins e furlan, numars che a dan sperance / PAGJINE 8 – AUSTRIE. Il carnevâl intal mont todesc / FRIÛL EUROPE. Elezions in Irlande, vitorie storiche dal Sinn Féin / SLOVENIE. Lis âfs che a fasin siore la Slovenie / PAGJINE 9 – PAN E SALAM. Se il formadi al cjape di madrac / FONDAZIONE FRIULI. Lenghis, sport e digjitâl: 600 mil euros in plui pes scuelis furlanis / Laude al furlan / PAGJINE 10 – “La vie de musiche”, un progjet di confin che al ten dongje tieris e culturis / Dusinte agns fa, al nasseve Jacopo Bartolomeo Tomadini / Il folk malinconic di Silverio, sperimentazion e armonie / PAGJINE 11 – LA TIERE E LA GREPIE. Il “Vignâl Friûl” in gran lustri / LIBRIS SIMPRI BOGNS. Antoni Beline, Pre Pitin (1911-1981), vitis e passion di un soldât cence glorie, Zirà, 2006 / IL FERÂL. S
econde pontade. Autonomie come categorie spirituâl / IL STROLIC DI BETE. Març, il mês che nol è plui matucel / PAGJINE 12 – LA CUINTRISTORIE DE OCUPAZION VENEZIANE – CE CHE O VIN PIERDÛT. Cuant che Vignesie nus à robât mil agns di rîts e mîts / CE SUCEDEVIAL IN CHÊ VOLTE TAL MONT? Cent agns di vuere, une Glesie a tocs e la Peste nere che e çoncje la cressite de Europe //
*** I articui a son disponibii fracant sul titul. Buine leture


text:
O cjalavi chê altre dì la scrite sul gnûf centri de cjamare di cumierç di Udin: par talian, e diseve “Di chi al scomence il doman dal Friûl”.
O ai pensat che une considerazion dal gjenar e jere tant falade. Cemût si puedial fevelâ di avignî partint dal vuê e no dal îr?
Al sarès scancelâ, in non de modernitât, chel che o sin stâts, ancje tal mont dal lavôr, da lis impresis.
Discors diviers invezit se si vûl presentâ i furlans come chei che a son pronts a tornâ a scomençâ, a scuvierzi il gnûf, tantis voltis a previodilu.
Chest numar, il prin dal an, al somee fat a pueste par rispuindi a la cuistion. Prime di dut de cuviertine che e rapresente une foto scatade dai prins dal ‘900: la famee furlane in taule, cence l’om emigrât in Siberie cun tancj di lôr a tirâ sù la ferade. Cheste figure le vin decidude par contâ i dîs agns che a van dal 1900 al 1910 in Friûl e o larìn indenant par ducj i mês in cheste maniere fint al 2010. O viodarìn il struc dal deceni e un aveniment che o vin considerât particolarmentri significatîf de nestre storie.
Un tant par rispuindi ancje a dute la retoriche che nus soflarà sul cuel par celebrâ la unitât di Italie.
Ma soredut par tignî il leam cul nestri passât, par cognossilu fin insom e scuvierzi ancje tantis robis che no nus àn mai contât.
O saressin ancje gnognos a no savê fâ front a lis sfidis di chê modernitât che si presente denant dal Friûl di vuê. Lu fasìn vierzint un spazi impuartant dal giornâl a ce che al ven fûr di Internet, cuntune altre osservazion: se une volte la cognossince des novitâts, che a jerin tecnichis, ma ancje di pinsîr, e rivave in Patrie puartade propit dai lavoradôrs emigrâts pe Europe, cumò e zire pe Rêt. Dispès a son propit i zovins furlans, soredut laureâts, che a àn scugnût lâ vie di chi a cirî lavôr, chei che a àn plui ideis, chei che, a la voie di tornâ, a zontin la idee di no jessi sotans a di nissun, braurôs de lôr identitât.
Un sfuarç gjornalistic duncje di tignî dongje dôs musis de stesse medaie: cussience di cui che o sin e sfide dal dì di vuê.
Il dut intune prospetive di gambiament, parcè che cence la convinzion che alc si pues fâ, par no finî te vuate dal consumisim di une societât dulà che il model al sta tes gjambis des escort e no tal çurviel di une frute che e studie o e lavore, ancje lis celebrazions par ricuardâ il riviel de Joibe Grasse a puedin jessi dome retoriche e folclôr.
I ribaltons no son dome materie di studi e fiestis, ma insegnaments di dignitât e cussience di doprâ.
DREE VALCIC
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
La Patrie dal Friûl e je aromai passe di un an che à inviât la sô pagjine Facebook. Un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. E cussì al capite di incuintrâ cualchi realtât interessante…
2000 adesions (i “mi piace”) in pôc plui di trê mês, une alte percentuâl di difusion dai contignûts (i “ne parlano”), une partecipazion vivarose de bande dai letôrs: “Mandi amata Carnia” e je la pagjine Facebook a teme Friûl che e à vût la plui grande incressite tai ultins timps. La formule? Une pagjine li che si fasin viodi imagjinis de Cjargne: fotos di epoche o di paisaçs (di une volte o di cumò), cence tancj coments. Lin a viodi cui sono i ideatôrs, cuntune interviste coletive.
✽✽✽
Mandi, …amata Carnia! Cui aministrie la pagjine e cemût ise nassude la idee?
O sin Stefano Giacometti, nassût a Palme, doi fîs, di pari cjargnel e cuntun grant amôr par chê tiere che cumò al vîf e al lavore a Formigine (MO), Maria Teresa Chiussi nassude a Tumieç, doi fîs, che e je a stâ a Dimplan, e Alberto Soravito nassût e che al è a stâ a Liariis di Davâr, fotograf. Ducj insiemit o ministrìn la pagjine cun impegn, cun chel pôc timp che o vin a disposizion, e cun tante sodisfazion.
La pagjine Mandi Amata Carnia e nas di un progjet che Stefano al tacât agns fa in ricuart dal pari Renzo, che nus à lassâts masse adore. Tal imprin al jere un sît web e dopo si è trasferît su Facebook par rivâ a plui int. Il spirt dal progjet al è cirî di pandi, cu lis imagjinis e i suns, i sintiments che une tiere come la Cjargne e je in grât di regalâ a cui che le vîf o che le à vivude in cualsisei mût, in cualsisei moment. Une fotografie de Cjargne e rive adore di stiçâ, in cui che le rimire, vôs, colôrs, ombris lontanis, sgrufuiadis in fonts dal cûr, ma no dismenteadis. Opûr cuant che o leìn alc scrit par cjargnel, nus ven di fâ bocje di ridi ancje cuant che o sin lontans centenârs di chilometris de Cjargne. O volevin fâ sinti ducj a cjase, cu la int che tu âs simpri vût dongje e tu i âs simpri vulût ben, parmîs dai lûcs che lôr a àn simpri batût.
–––
O sês rivâts a tirâ dongje tante int che us jude a meti foto e ricuarts, cognosseviso cualchidun al inizi o sono rivâts dongje cul passeperaule?
Tal imprin a son stadis cjamadis fotos di periodos estîfs e di vacance, imagjinis nestris, fotos scatadis torseonant pe Cjargne. Po dopo, cul lâ dal timp, i “amîs” de pagjine a àn tacât a contribuî lôr al progjet mandant ogni dì materiâl e coments. Determinant al è stât l’apuart di Maria Teresa: in gracie des sôs fotos su la vecje Cjargne la pagjine e à vût un biel sburt, e nus ripuarte ducj a la memorie dai timps lâts. Alberto, invezit, autôr di fotos bielonis, nus ripuarte a la Cjargne di vuê, come che e je, arude, e chest nus plâs une vore.
–––
Ce aial plui sucès: lis foto di epoche, i paisaçs, notiziis…
Dal sigûr lis fotos di une volte a àn plui sucès di ches altris. No par nuie la plui part di chei che nus seguissin a àn une etât jenfri i 34 e i 64 agns, ancje se tai ultins timps o vin un biel 8% di zovins fra i 26 e i 34 e un 5% di visitadôrs di 18 a 24 agns interessantonon. Lis feminis, nancje a dîlu, a son il 54% dal totâl, ma ce volêso fâ… no si pues vê dut!
–––
Mi contaiso di une robe che e à vût sucès e no si spietavis?
Chê robe e je propit “Mandi Amata Carnia”, che je nassude cence pretesis ancje se nus à dât un biel riscuintri. Forsit però dentri di nô o speravin di rivâ al centri dai sentiments, dal cûr, de emozion. Il pandi il ricuart traviers lis imagjinis e cjatâ un cussì bon acet, nus à scaturîts e o ringraziìn pardabon di cûr ducj par chest grant regâl.
–––
Mi someee che la partecipazion par cheste pagjine e testemonei un grant amôr pe Cjargne, che invezit e ven trascurade de istituzions, voaltris ce idee si sêso fats de situazion?
In chest spazi si ocupìn dome di emozions, no fasìn riferiment a nissune cuistion socio-politiche, no sin bogns e dut câs nol è chest che o volìn fâ. Al reste il fat che cui che nus seguìs al pant un profont amôr pe sô tiere e o crôt che chest al vedi di fâ rifleti i cui che al à cierts compits.
–––
O doprais pôc il furlan, o dut câs la variant cjargnele, parcè?
In cont dal furlan, Stiefin al alce lis mans: vie di tant dal Friûl, si cjate miôr cul dialet emilian. Maria Teresa par solit te descrizions e dopre la lenghe taliane parcè che i ven plui naturâl e plui facil. Se al covente o se alc al è dificil di rindi par talian, e dopre il furlan cence fastidis, che dut câs e reste la sô lenghe dai afiets.
–––
Seont voaltris Facebook e i social puedino judâ lis piçulis lenghis?
Dal sigûr! Stiefin di cuant che al è su Facebook al è rivât a rispuindi a cheste interviste cun domandis par furlan cence vê bisugne dal vocabolari. Ancje par Teresa al è util parcè che l’imprest al è sempliç e imediât tant che une cjacarade fra amîs e duncje al devente naturâl esprimisi come che si pense: par furlan, juste apont. Cun cualchi amì che al è lontan jê e comuniche dome par furlan e al è biel.
Mandi a ducj! Maria Teresa, Stefano e Alberto ❚
Dree Venier


text:
«La leç presentade di resint dal guvier no sigure un status di couficialitât de lenghe e nancje il dirit di gjoldi di servizis ancje par galês». Cheste e je la critiche di fonde che e rive de Cymdeithas yr Iaith Gymraeg, une associazion ative te bataie par fâ valê i dirits linguistics dai galês, cuintri de ultime leç prontade dal guvier locâl.
Jenfri lis novitâts plui impuartantis de normative, al è l’oblic pes compagniis privadis che a davuelzin ativitâts di interès public (telecomunicazions, traspuarts, lûs, gas e vie indevant) di garantî l’ûs dal galês intai rapuarts cui utents. Cun di plui, al sarà nomenât un comissari pe lenghe che al cjaparà sù i compits che fin cumò al veve davuelt l’Ufici pe lenghe galese, ma che al varà ancje la pussibilitât di intervignî in maniere direte in difese dai dirits linguistics dai citadins. Stant al prin ministri galês Carwyn Jones, si trate di un pas indenant pardabon storic; te maiorance che e poie il guvier a son di cheste opinion ancje i nazionaliscj dal Plaid Cymru, mintri che lis reazions di liberâi-democratics e conservadôrs a son stadis plui clipis.
I esponents de Cymdeithas yr Iaith Gymraeg a àn invezit scrit daurman al prin ministri marcant che il guvier al à tradît lis promessis fatis in campagne eletorâl su la lenghe galese, massime sul status di couficialitât de lenghe, su la mancjance di garanziis pal ûs dal galês intes grandis compagniis privadis e su la indipendence dal comissari pe lenghe. La associazion e presentarà une liste dai ponts debui che si cjatin te gnove leç e po e inviarà une mobilitazion par dâi cuintri ai plans dal esecutîf galês. Za cumò e je in linie une petizion dulà che si domande al guvier di rispietâ lis promessis su la lenghe fatis dilunc de campagne eletorâl (http://deiseb.cymdeithas.org).
CARLI PUP
TERITORIS – INTERNAZIONÂL. Gales: critichis al guvier pe gnove leç di tutele de lenghe............
«La leç presentade di resint dal guvier no sigure un status di couficialitât de lenghe e nancje il dirit di gjoldi di servizis ancje par galês». Cheste e je la critiche di fonde che e rive de Cymdeithas yr Iaith Gymraeg, une associazion ative te bataie par fâ valê i dirits linguistics dai galês, cuintri de ultime leç prontade dal guvier locâl.


text:
Mai molâ! Cjalâ denant incuintri a dutis lis dificoltâts
“… E questa notte voglio ballare all’ombra della luna piena fino al sunshine…”
◆ Spirt e cuarp a balin scoltant il ritornel de cjançon “Fino al Sunshine”, il gnûf singul dal cjantautôr furlan Scuor, jessût su lis plateformis digjitâls ai 4 di Jugn.
◆ «In chescj mês o sin stâts ducj metûts denant di alc di teribil, che nus à sconvolts, tacant des nestris usancis di vite. Alc che nus à obleâts a disprivâsi di chei piçui plasês di ogni dì. Cussì, tra i mûrs di cjase, o soi lât indenant a scrivi e a cjantâ parcè che o crôt che cumò plui che mai la musiche no puedi fermâsi, ancje se i concierts no si puedin fâ dal vîf».
◆ Giovanni Scuor al è un zovin compositôr furlan nassût tal 1993. Ghitarist fin di frut, dopo vê maduride la sô esperience musicâl sunant cun grups tant che Eden, Camera24, Full of Empty e Aritmia, al à publicât tal Dicembar 2019 “Noi combattenti”, il so prin album di solist e cjantautôr.
◆ “Fino al Sunshine”, pensât, scrit, cjantât e sunât al è stât produsût a cjase dal artist dilunc di chest periodi di solitudin leade ae pandemie. Leonardo Duriavig lu à metût dongje e daspò i mix a son stâts fats di Francesco Blasig al East Land recording studio.
◆ La cjançon, dai tons vintage e suns dal mâr, e je un toc legri, che ti fâs balâ de prime note ae ultime. Il test al conte di un insium di Vierte, la voie di lâ fûr, la necessitât di imagjinâsi intun puest diviers e miôr. Un puest cul soreli, un lûc di confuart e di ligrie dulà podêsi parâ cuant che lis zornadis a son monotonis e avilentis. Il desideri di no fermâsi e di dâ une sburtade par continuâ la vite lant cuintri di ogni dificoltât al è ce che al rint il toc une metafore di sperance. No viodìn la ore di scoltâ Scuor dal vîf par balâ e cjantâ cun lui.
◆ Stait daûr al artist e aes sôs aventuris su lis plateformis musicâls e social tant che Facebook @scuorartist. Par informazions o podês contatâ Giovanni ae sô mail: scuor.giovanni@gmail.com ❚
Al è jessût il singul di Scuor “Fino al Sunshine”Moira Pezzetta
Mai molâ! Cjalâ denant incuintri a dutis lis dificoltâts


text:
Ju ai cjapâts inte Val Gherdëina,
cualchi timp indaûr, in non e par cont
di ducj i furlans
O stevin tornant a cjase dopo un biel zirut intal Tirôl di misdì. Vint inmò cualchi ore libare o ai dit: “Zin dentri te Val Gherdëina che a è simpri bielona”. Cussì, passât Urtijëi e S. Crestina o sin rivâts insom de val a Sëlva: un paradîs. Cjaminant par chês stradutis, o sin rivâts denant de Cësa di Ladins. La puarte e jere vierte e cussì mi soi butât dentri par domandâ cemût che se passin i nestris cusins. No lu vessio mai fat! La siorute che e jere li mi a mostrât e spiegât cetant che a fasin; cemût che ducj, inte Val, a fevelin almancul trê lenghis: talian, todesc e ladin. E ducj i fruts e i zovins lis imparin te scuelis publichis, chês trê lenghis, ancje i fîs dai forescj vignûts a stâ intun dai paîs de Val. “Orpo – o ai dit – e cemût fasêso?”. “Nol è dificil – mi à rispuindût – tes maternis e te scuele elementâr si fevele, si fâs lezion, si matee e dut ce che al covente une setemane interie dome par talian, une dome par todesc e une dome par ladin, e cussì vie dut l’an e parimentri par ducj”. Po dopo, aes mediis e aes superiôrs a zontin altris lenghis forestis: inglês, francês. Ma intant, ducj a àn imparât a fevelâ, a lei e a scrivi ancje in ladin e no lu dismentein plui. Cjapade chê sberle, o ai pensât ben di lâ a bevi alc te ostarie li dongje. Eh sì, parcè che ancje ca di nô si cîr di insegnâ, masse pôc in veretât, cul sisteme CLIL, ma achì si trate di ben altri che, dal sigûr, al zove di plui par imparâ lis lenghis e no dismenteâlis plui. Sul taulin de ostarie al jere il gjornâl des gnovis, dut par ladin: politiche, cronichis, culture, spetacui, sport, monadis: dut par ladin, e ducj i dîs. E doi! Ma si sa, nol è doi cence trê. Di fat, voltant lis pagjinis mi è (nus è, in efiets) rivât il tierç scufiot! Un titul su cuatri colonis e une biele fotografie a pandevin la publicazion dal “Lunari storic dai Carabinîrs” in lenghe ladine. Di no crodi, ma o ai podût verificâ che la Benemerita, in plui che in talian, e fâs un pocjis di copiis dal so lunari artistic ancje pe piçule minorance des vals ladinis, ta lôr lenghe. Covential zontâ alc, par capî ce tant lontans che o sin? Ce tant che o varessin di scombati par vê ce chei altris, plui piçui di nô, a àn za otignût! ❚
Trê scufiots in mancul di une oreUbaldo Muzzatti
Ju ai cjapâts inte Val Gherdëina,


text:
1. Lenghe e culture
Sussidiari di furlan, strument fondamentâl par aprofondî la cognossince de lenghe furlane ma ancje dai fats storics plui impuartants che a àn tocjât tal timp il Friûl.
Lis dodis unitâts didatichis a son stadis organizadis intune part discorsive di caratar storic che e da po dopo il spont par tratâ singui aspiets gramaticâi, di sintassi e di grafie de lenghe furlane, cun focus specifics su chescj temis e esercizis sedi di comprension tal test che par fissâ lis regulis de lenghe.
2. Scrivi par furlan
Gramatiche de lenghe furlane che e presente une descrizion atente de lenghe, des sôs particolaritâts, des regulis e des ecezions. Il furlan che al ven presentât al e chel comun, centrâl, il furlan de miôr tradizion leterarie dal Votcent e dal Nûfcent, ma ancje une lenghe atente a ricevi i contribûts des varietâts locâls.
3. La grafie uficiâl de lenghe furlane
La grafie uficiâl de lenghe furlane e je stade fate buine cul Decret dal President de Zonte regjonâl n. 392 dai 25 di Otubar dal 1996, su la fonde de propueste di grafie adotade ai 15 di Lui dal 1986 dal Consei de Provincie di Udine, adun cu lis Provinciis di Gurize e Pordenon. Plui tart la grafie uficiâl e je stade cjapade dentri tal art. 13 de Leç regjonâl 15/96.
4. Norme per la grafia delle varietà della lingua friulana
Cun Decret dal President de Zonte Regjonâl n.41 dai 07 di Març dal 2013 al è stât adotât il Regolament pe grafie des variantis de lenghe furlane, viodude la Gjeneralitât de Zonte regjonâl n. 2377 dai 28 di Dicembar dal 2012, stes argoment.
5. Nons furlans di lûc
Repertori complet dai nons di lûc de regjon furlane e des regjons dulintor. Lis formis dai nons a vegnin presentadis te forme uficiâl taliane e ta chê furlane e, se al à il câs, ancje par todesc, sloven e venit. La grafie che si dopre e je naturalmentri chê uficiâl, che e trasmet la sensibilitât e lis sonoritâts dal furlan comun (koinè), ma a son une vore preseadis ancje lis segnalazions des formis furlanis locâls, cetant impuartantis pal studi de storie e de fisionomie lenghistiche de nestre Regjon.
6. Ortografie furlane
Guide che e presente lis regulis ortografichis dal furlan e che e jude a scrivi la marilenghe cuntun cjapitul che al spieghe cemût che si scrivin ancje lis varietâts locâls.
7. Rispietìn la marilenghe
Il volum al propon cualchi rasonament sul ûs dal furlan te nestre comunitât, par capî miôr la fuarce espressive de nestre lenghe e il sens de sô trasformazion.


text:
Cuant che si fâs fieste, al è just visâsi dai moments plui di stente, ancje par no vignî mancul al stereotip dal furlan mai content e bruntulon. Alore, tal moment dai 30 agns de istituzion de Universitât furlane, prime di dut si à di tornâ indaûr e di fracâ suntun aspiet che non si varès mai di dismenteâ: se nol fos stât il taramot, no varessin vude la Universitât! Al à di jessi ben clâr tal nestri cjâf. Cence gjavâ nuie ae grande fuarce de racuelte des firmis e des manifestazions, cence l’orcolat o saressin forsit ancjemò chi a domandâ, viodûts i timps che a corin pe scuele taliane. Al jere cuasi un dovê morâl, une compensazion pai muarts e pes cjasis fruçadis, il sì dal Parlament ae Universitât. Tal stes timp e cun dute la opinion a favôr, cualchidun al è simpri lât indenant a remâ cuintri. Sclarît chest aspiet – che però nus covente par capî cemût che, in dì di vuê, cui che al jere contrari chê volte al slargje simpri di plui la sô oposizion – o crôt che al sedi impuartant capî se la Universitât e je stade pardabon in grât di rispuindi aes sperancis di cui che si bateve par otignîle.
Se le pensìn a nivel sogjetîf e sorestruturâl, o disarès di sì. Al bastarès confrontâ lis rilevazions sul gradiment e la impuartance che i ven ricognossude de int: par cierts aspiets e je deventade come la Udinese, un simbul, un totem che si pues gjoldi se e va ben, se e ven nomenade, se e vinç.
Che tai agns, cun Start Cup, cu lis classifichis di mert nazionâl, il fat che il zovin Ateneu al fos ricognossût tra i miôrs talians, al sglonfave il sintiment di apartignince e di braure furlane. Al pareve che al podès jessi avonde, cence inacuarzisi dal pericul che al jere daûr di cheste vision.
Disìn che in chei 30 agns o sin stâts plui tifôs de Universitât, cence domandâsi se e corispuindeve aes aspetativis di chei che si jerin batûts par vêle.
E chi, cualchi pont di domande al devente impuartant.
O vin simpri dite che la Universitât e sarès coventade par fâ cressi la gnove classe dirigjente furlane. Isal stât cussì? Probabilmentri sì, in cualchi setôr e dissipline. O pensi massime aes facoltâts sientifichis, a informatiche, a inzegnerie.
Si diseve che e veve di dâ struments pal svilup dal teritori. La agriculture e à trat zovament di veterinarie, siencis de alimentazion. Dai dipartiments specifics, un jutori al setôr al è rivât dal sigûr.
La cualitât de vite de nestre int, cu lis ricercjis e la presince di Medisine tal stes ospedâl di Udin e je miorade.
Un sburt in plui forsit al podeve vignî des Facoltâts umanistichis, chês che par altri a jerin chês “storichis” dal Ateneu: in veretât, si podeve spietâsi di plui propit sul versant de storie furlane.
E je forsit chi la contradizion plui grande de nestre Universitât.
Tornìn par un moment al paragon cu la Udinese: cuale ise la strambetât plui grande de nestre scuadre di balon? Che no son furlans che a zuin dentri. La identificazion che o vin cun jê, e je sogjetive: la volìn cussì, la pensìn cussì e duncje e à di jessi cussì.
Pe Universitât il pericul al è compagn: une cjase pensade e volude intune cierte maniere, ma fate sù daspò intune altre.
Le vin domandade par che e partìs di jê une sorte di ribaltament culturâl, par che i nestris zovins no fossin plui dipendents e sotans, par che lis sôs aulis a divignissin un motôr di rinassite e di riscat.
Lis ideis però a van indenant su lis gjambis dai oms e, cence gjavâ nuie al lavôr di chei altris, no son propit in tancj i professôrs furlans che a insegnin te universitât.
Il significât di furlane, tacât ae Istituzion, al salte fûr dispès dome tes declarazions dai Retôrs, pluitost che tai programs des facoltâts.
Se o sieri i voi, tornant indaûr tal timp, mi somee che des manifestazions par Medisine a Udin dai agns ‘60, a chês dal ‘77 pe Universitât furlane, 30 agns no son passâts di bant.
Al reste un fastidi dentri, si podeve olsâ di plui. Vuadagnâ cualchi trincee, di dulà che i nemîs de nestre autonomie, culturâl e politiche, a varessin fat fature a butânus fûr.
Parcè che di cirî di fâlu no molarìn mai.
Andrea Valcic*
*Di Dree Valcic, editorialist e gjornalist dal Gazetin. Propit chest an al è jessût il libri “Ma non vedete il cielo”, la ristampe inzornade di une vecje edizion dal scrit. Editât de cjase editore Kappavu, il libri al conte la storie dal ‘68 furlan e duncje ancje la stagjon des bataiis pe Universitât dal Friûl.
L’EDITORIÂL – Si podeve olsâ di plui: no molarìn mai di cirî di fâlu............
Cuant che si fâs fieste, al è just visâsi dai moments plui di stente, ancje par no vignî mancul al stereotip dal furlan mai content e bruntulon. Alore, tal moment dai 30 agns de istituzion de Universitât furlane, prime di dut si à di tornâ indaûr e di fracâ suntun aspiet che non si varès mai di dismenteâ: se nol fos stât il taramot, no varessin vude la Universitât! Al à di jessi ben clâr tal nestri cjâf. Cence gjavâ nuie ae grande fuarce de racuelte des firmis e des manifestazions, cence l’orcolat o saressin forsit ancjemò chi a domandâ, viodûts i timps che a corin pe scuele taliane. Al jere cuasi un dovê morâl, une compensazion pai muarts e pes cjasis fruçadis, il sì dal Parlament ae Universitât. Tal stes timp e cun dute la opinion a favôr, cualchidun al è simpri lât indenant a remâ cuintri. Sclarît chest aspiet – che però nus covente par capî cemût che, in dì di vuê, cui che al jere contrari chê volte al slargje simpri di plui la sô oposizion – o crôt che al sedi impuartant capî se la Universitât e je stade pardabon in grât di rispuindi aes sperancis di cui che si bateve par otignîle.


text:
Zuan di Cucagne al conte la ete di Bertolt
di Andechs-Meranie, che al spostà di Cividât
il so guvier dopo dal sdrondenon
di un grant taramot
“P o folc, ce mudaments!” al pense dentri vie Zuan di Cucagne, tal jentrâ a Udin. Muris gnovis, une vore di int che e jentre cun lui pe puarte di Olee, muredôrs che a tirin sù cjasis e buteghis. Al veve savût de gnove glesie di S. Durì che e varès di deventâ domo e de gnove tor dal cjistiel, ma no si imagjinave une citât tant cressude. Maravee ancjemò plui grande cuant che al rive te gnove place dal marcjât, clamât Marcjât Gnûf. Une fulugne di int! No dome i marcjadants di mangjative ma ancje di telis, cuardis, pelicis, corean, lane intenzude. Al è un di Manià che al vent sapis e curtìs, une prostitude nuie mâl che lu atrai cui voi, ma Zuan al è ingolosît di une biele spade che un todesc al cîr di vendi vosant te sô lenghe. Di bot, straviât de spade, no si inacuarç di un lari che al scjampe e di une vuardie che i cor daûr e che i da un sburton che lu fâs sdrumâ par tiere. Tal batibui a ribaltin zeis di pomis e di râfs, la int e zighe e il scudielâr al berghele pai siei creps rots. Un i slungje la man par judâlu a jevâ sù ma, prime di strenzile, Zuan al cjale te muse il socoridôr. “Mestri Berengjêr! – al sclope Zuan – Ce onôr jessi judât nuie di mancul che dal Vicedominus dal Patriarcje” “Lasse pierdi i titui, amì – i rispuint – o vin passadis masse caravanis insiemi, noaltris doi!” “Va ben – al dîs intant che si spacole – alore o vin di bevi ben un tai. O vin di fâ fieste che si sin viodûts dopomai. Lin ta cheste ostarie.” “Zuan no, no pues jentrâ li de Madalene. Pe mê incarghe no pues lâ tun bordel di sdrondinis. Visiti che o soi ancje predi. Anìn ben cun me tal banc di un roncâr di Cormons che al à un blanc une vore bon.”
◆ “Cemût il patriarcje?” al domande Zuan sentât te bancje di Pieri roncâr “Nuie ben – i rispuint Berengjêr – Aromai al è ae fin…” “Mi dûl sintî chest. Cun dutis lis voltis che i ai fat di scorte tai siei viaç… Ti visistu cuant che o sin lâts ae crosade fin a Jerusalem cun Fidrì II e il nestri patriarcje Bertolt al à consacrât l’altâr dal Sant Sepulcri? Ce emozion!” Il roncâr Pieri, intant, mudât in ostîr cuntun grumâl blanc di lissie, al tire sù une ole di crep di une siele stagnade e plene di aghe frescje auride dal poç de place, al jemple une biele bocalete e le poie su la bancje jenfri i doi. “Jo invezit – al va indenant il Vicedominus Berengjêr – o ai simpri iniment il viaç a Rome, ancje chel cul grant imperadôr Fidrì II pe sô incoronazion. Alì o ai vude prove de abilitât dal nestri patriarcje: prime al à judât Fidrì par cumbinâ la incoronazion; po dopo, intune biele vile di Tivoli, i à scuedude la firme suntun at di conferme di ducj i dirits dal patriarcjât. Ce babio!”.
◆ “Ae salût dal patriarcje! – al alce la tace Zuan – un grant patriarcje. Par trente agns o vin fatis vueris: mi visi cuintri dai trevisans, in Istrie, cui venezians e ancje cun chei di chenti, massime cun Gurize, une volte cuintri e une altre a pro. Ma Bertolt le à simpri puartade fûr ben e cumò o sin in pâs. O soi restât a viodi Udin tant cressût. Di cuant che, par vie dal taramot che al à sdrumât il palaç di Cividât, e je stade trasferide la sede achì e al è stât implantât il Marcjât Gnûf, al è deventât pardabon une citât.”
◆ “E tu, Zuan, stâstu ancjemò tal to nît di acuilis, tal cjistiel di Cucagne, parsore di Faedis?” “Chel al è il puest là che o soi sigûr. Te sô gleseute, il mês stât mi àn nomenât podestât di Cividât. Si sin cjatâts i miôr cjastelans furlans e o vin fat un pat, propite a Cucagne, e o vin zurade fedeltât al Patriarcje e ae Patrie!”
◆ “Bertolt al merete fedeltât, brâfs! Jo o ai spindude la vite par lui. Un grant om. Al à strussiât une vore pal benstâ de Patrie, e no pe glorie o pai bêçs, che lui a ‘nt veve di famee. Une fameone chê dai Andechs. Mi à contât di un gustâ di Nadâl là di so puar pari tal cjistiel di Plessenburg. A taule a jerin: so fradi Oton, cont di Meranie e di Borgogne cu la femine Beatrice di Staufen; so fradi Indrì II di Istrie e dal Cragn cu la femine Sofie; so fradi Eckbert, vescul di Bamberghe; sô sûr maridade cun Toljen de cjasade dai Nemanjiden; sô sûr Agnês cul om Filip August re di France; sô sûr Geltrut cul om Andree re di Ongjarie; sô sûr Edvige cul om Indrì duche di Polonie, che cumò a son daûr a fâle sante; so sûr Mechtilde badesse di Kitzingen e lui, Bertolt, Patriarcje di Aquilee.” “E ce famee! Doi rês in taule! – al dîs fûr Zuan, che al zonte – Ma ce bon chest vin! Mi à lât jù che al è un gust.”
◆ “Ti plâs, no mo? Si clame Tocai. Pieri al veve vût dal so von un vignâl su la mont Quarine e cun chês vîts al à implantât trê cjamps te taviele. Il patriarcje Bertolt, che lu presee une vore, no dome al à cjolt dut il vin di Pieri, ma i à ordenât di fâlu cerçâ in place e di vendi rasiçs, parcè che al vûl che ducj a raventin di chês vîts.” “Al è fin, fresc e al à bonodôr di mandule – al comente Zuan cerçant.- Alc e ce!” E Berengjêr al zonte: “Ma la gnove curiose al è che il patriarcje al à ordenât di mandâ tresinte plantis di Tocai nuie mancul che a so nevôt Bela IV re di Ongjarie, il fi di sô sûr Geltrut. I cjars plens di vîts furlanis a son za in viaç!”
◆ “A mi, che il gno Tocai di famee lu fasedin in Ongjarie no mi plâs par nuie, mi bruse… – al murmuie cidin Pieri – No sai parcè, ma o nasi che – o timp o tart – le cjaparìn tal comedon!” ❚
LA STORIE – Cuant che Udin al deventà la capitâl de PatrieDiego Navarria
Zuan di Cucagne al conte la ete di Bertolt


text:
Une volte, il rapuart cu la aghe al jere dal dut diferent e lis personis a vevin ogni dì un contat diret cui elements teritoriâi formâts di chê. Che si pensi aes aghis che a jerin intai paîs ma ancje intes citâts, tant che lis roiis dulà che i fruts, e no dome, a fasevin il bagn di Istât, ma ancje aes pocis o “sfueis” che si cjatavin sedi ator pai prâts che tai paîs e che a coventavin par fâ bevi lis bestiis. Cul mudament socioculturâl che si è verificât tal secont dopovuere, al è stât un abandon e un cambiament des ativitâts agriculis, silviculis e pastorâls che al à modificât insot il rapuart che l’om al à cu la tiere. Chest al à fat in mût che cierts elements a sedin vignûts a pierdi la lôr funzion: al è il câs des pocis di aghe.
◆ Fin a cualchi desene di agns indaûr, lis pocis a jerin comunis in mont, stant che a jerin stadis fatis, dulà che a mancjavin, par favorî arlevament e agriculture. La pierdite di interès pes ativitâts leadis al mont rurâl e à compuartât il lôr abandon che, midiant di une evoluzion lente, lis à puartadis a discomparî cuasi dal dut. In altris câs, a son stadis eliminadis cui lavôrs di ristruturazion dai edificis rurâi che a jerin dongje di chês. In altris câs ancjemò, a son stadis “sostituidis” di bacins cun funzions diviersis – par esempli cuintri i fûcs – o distrutis par colpe de urbanizazion (sensu lato) o in virtût di azions di chê che e je clamade “bonifiche”. Chescj fenomens a son stâts distrutîfs in particolâr intai pidivals e tes zonis di mieze mont, dulà che dome pocjis si son salvadis, massime in gracie de lôr conformazion, struture, ubicazion e par vie dal mantigniment des ativitâts agriculis.
◆ Zonis dulà che chest al è ben visibil, e che al à vût consecuencis une vore fuartis, a son chês de Val dal Tiliment e de Val dal Lumiei in Cjargne. I doi cors di aghe a son stâts interessâts di dighis pe produzion di energjie eletriche: chest al à compuartât, a val des dighis, in plui de distruzion dal ecosisteme fluviâl, ancje un cambiament sostanziâl dal ambient, che al à incidût a fuart su la biodiversitât.
◆ Aes pocis a son leadis diviersis speciis animâls e vegjetâls. Par chest, l’autôr al à condusût un studi cirint di capî cemût che chestis componentis ambientâls a influissin, tal arc dal an, su la presince dai vertebrâts.
◆ A son stadis metudis in confront, midiant di un monitorament bienâl cun rilêfs fats dôs voltis al mês, dôs areis che si cjatin intai comuns di Soclêf e di Denemonç, cun disponibilitât idriche diferente: inte prime, a son dôs pocis di aghe permanentis, inte seconde no je aghe.
◆ A part i risultâts che a tocjin in gjenerâl la composizion des comunitâts animâls e lis lôr variazions tal arc dal an che chi no son specificâts, dal confront al è saltât fûr ce che o ripuartìn culì sot.
- Anfibis: ogni mês il numar di speciis al è stât plui grant inte zone cu lis pocis, dulà che cun di plui il numar totâl di speciis cjatadis al è stât plui alt dal 50% a pet di chê altre aree. La diference e je stade favoride di elements leâts ae aghe, come la Mandraula Ichthyosaura alpestris e il Crot Pelophylax kl. esculentus/lessonae, che a mancjin dal dut inte aree cence aghe.
- Retii: ogni mês il numar di speciis al è stât compagn o plui grant inte zone cu lis pocis, dulà che cun di plui il numar totâl di speciis cjatadis al è stât plui alt dal 25% a pet di chê altre aree. La specie che à fat la diference e jê chê dal Madrac di aghe (Natrix natrix), cjatât sedi intes pocis che dulintor di chês.
- Uciei: viodudis lis lôr carateristichis, ogni mês lis diferencis plui grandis a son evidenziadis dai uciei massime intant des migrazions, cuant che a passin speciis leadis ae aghe; chestis a son stadis contadis dome dongje des pocis (par esempli Airons, Masurins, Agarûi). Ogni mês, il numar di speciis al è stât plui grant inte zone cu lis pocis, dulà che il numar totâl di speciis al è stât plui alt di cirche il 17% a pet di chê altre aree.
- Mamifars: viodût il metodi di studi che nol permet di rilevâ la gran part di chei di dimensions plui piçulis che, pe lôr ecologjie, se presints a varessin podût furnî elements di diversitât, lis dôs areis a son risultadis similis, ancje se cuntun numar totâl di speciis plui grant di cirche il 14% te aree cu la aghe. L’element di diferenziazion plui evident a son i rescj des predazions dal Morson o Spuç (Mustela putorius, che e je une specie leade ae aghe), cjatâts dongje des pocis.
Su la fonde dai risultâts, si à podût verificâ che i anfibis a son chei che a son plui influençâts de aghe; subit dopo a vegnin retii, uciei e mamifars.
◆ Il studi al à evidenziade la impuartance des pocis permanentis tant che element doprât dai uciei intant des migrazions, tant che lûc riprodutîf di cualchi specie di anfibis e frecuentât par motîfs alimentârs di speciis di retii e di mamifars leâts ae aghe. Par ciertis speciis tant che il Crot ma ancje il Spuç, lis pocis – intun setôr des Vals dal Tiliment a dal Lumiei dulà che la aghe e je scjarse par colpe di captazions idrichis – a son puescj indispensabii pe sorevivence.
◆ In conclusion, ce che al è saltât fûr dal studi al à mostrade la impuartance che a àn ancje lis superficiis piçulis cuviertis in maniere permanente de aghe intal “mantignî” ciertis comunitâts di animâi e, di consecuence, un bon nivel di biodiversitât. Duncje, ancje su la fonde de lôr impuartance par cierts grups di invertebrâts e di vegjetâi e par motîfs di caratar paisagjistic, storic e culturâl, a coventin tutelâts chescj biotops puartantju a di un regjim di protezion totâl prime che la indiference complete e lis modificazions ambientâls peadis al abandon e ae variazion des pratichis agriculis e/o ae urbanizazion dal teritori lis fasin sparî.
◆ Par podê fâ cun sucès ce che al è ripuartât intes ultimis considerazions, al covente un cambi radicâl di vision; di fat – cemût che l’autôr al à podût verificâ in plui ocasions – cuant che a son stâts fats lavôrs di “sistemazion” tes paluderis cul risultât di produsi un ambient “artificiâl” che al à pôc a ce fâ cun chel origjinari(par esempli cun canai e pocis petonadis e intervents su la vegjetazion), la vision comune e je stade chê di vê sistemade une zone “sporcje”, “disordenade”, “plene di jerbatis” e altri: chest al sotintint un miorament dât de azion dal om. Bisugne però considerâ che chel che al somee “sporc” o “disordenât” al è la consecuence dai fatôrs naturâi, che dal sigûr no àn bisugne dal om, e che jenfri chês “jerbatis” a cjatin cjase tantis speciis animâls e vegjetâls che a contribuissin a mantignî alte la biodiversitât e a conservâ il sisteme dulà che al vîf ancje l’om. ❚


text:
Fusee
Magari cussì no, ancje par chest sît archeologjic no sin sapontâts di nissune notizie storiche sigure su la nassite de fuartece o su la cjasade che li e à vivût intai secui. In dì di vuê si puedin viodi doi gjenars di rescj muraris: i prins a son viers il paîs di Fusee e si trate di tocs di muris che salacor a partignivin a une opare di difese difûr dal cjistiel vêr; chei altris rescj o podìn pardabon identificâju cun chei dal sît dulà che une volte al jere logât il cjistiel antîc che, par altri, si lu cjate ancje intun disen di Pontini dal 1900. Nissun nol sa dal sigûr ce fin che e vedi fate cheste opare imponente; si scrupule, fra lis altris robis, che e sedi coventade come gjave di pieris par oparis stradâls o pe costruzion dai borcs. Altris ricercjis plui insot a podaressin dâ une rispueste a cheste domande impuartante.


text:
Trê di Avrîl, chest discognossût. Ancje chest an la fieste de Patrie dal Friûl e je passade, cidine cidine, te provincie di Pordenon. Pocjis bandieris tai barcons, fiestis uficiâls un pôc platadis (cualchi alc a è stât, come che o contìn in chel altri toc). «Parcè celebrâ une fieste che e ven di di là de aghe: noaltris o sin di Pordenon e no di Udin», si pense tai paîs di Pordenon viers il Venit.
ACUILIS FERMIS_ In chei altris paîs, plui dongje al Friûl centrâl, il sintiment furlanist al è plui fuart, ma distès no àn svolât tantis acuilis tal cîl ai 3 di Avrîl e tai dîs daspò. Un erôr che al vûl comedât daurman: no je storie di chei altris, il 3 di Avrîl al è ancje la storie dal teritori de provincie di Pordenon. In fin dai conts, se in cierts paîs si fevele venit, nol impuarte: a fasevin part dal Patriarcjât dal Friûl, vuê a puedin fevelâ la lenghe che a vuelin, ma no puedin dismenteâsi lis lôr lidrîs storichis. «Parcè cheste date?», e domande ancjemò chê int che no vûl propit savênt nuie dai 3 di Avrîl. Parcè che une date e à un valôr simbolic fuart, che al permet di identificâsi cuntun popul, une realtât, une nazion. La Provincie, tant che istituzion, e podarès jessi il sogjet che al promôf ancjemò di plui cheste celebrazion, dutune cu la Regjon.
SPORTEL ATÎF_ No stin a dismenteâsi che il sportel pal furlan te Provincie naoniane al è za atîf, e tal Zenâr passât al à organizade une cunvigne interessante su «Furlan e imigrazion: la lenghe tant che element di coesion e di integrazion culturâl». Parcè no spindi fuarcis e bêçs (no ‘nt coventin masse) par une valorizazion de storie furlane di cheste tiere? La firme dai 20 di Avrîl passâts tra la Provincie di Pordenon e chê di Udin pe valorizazion de lenghe furlane e fâs sperâ ben pal futûr. Dome cuntune date condividude, cuntune fieste par ducj, si pues jessi un sôl popul.
L’ESEMPLI FOREST_ Un esempli positîf al rive de Americhe. Il tierç lunis di Zenâr, ducj i Stâts Unîts a fiestezin il Martin Luther King Day, par ricuardâ lis oparis e la muart violente dal grant pastôr di colôr. Une volte cheste fieste no jere: dome che un grant grup di personis, fasint pressions, al à fat in mût che Ronald Reagan al firmàs tal 1983 la leç par meti in pîts la celebrazion. Cuntune date simbul, il moviment pai dirits de int di colôr al à podût cressi, otignî visibilitât e considerazion. Che no sedi ore di rivâ a cheste union ancje tal nestri Friûl?
Davide Francescutti
ATUALITÂT – Un 3 di Avrîl cidin e platât in provincie di Pordenon............
Trê di Avrîl, chest discognossût. Ancje chest an la fieste de Patrie dal Friûl e je passade, cidine cidine, te provincie di Pordenon. Pocjis bandieris tai barcons, fiestis uficiâls un pôc platadis (cualchi alc a è stât, come che o contìn in chel altri toc). «Parcè celebrâ une fieste che e ven di di là de aghe: noaltris o sin di Pordenon e no di Udin», si pense tai paîs di Pordenon viers il Venit.


text:
Anei di vecjos clauts di fier, gjavâts des breis di cjasis furlanis ladis jù tai boscs de pedemontane, e pleâts par poiâur parsore gotis di aur o pieris preziosis. Anei des flabis. Ma ancje anei che a san di mâr, tirâts fûr di claps mangjâts di organisims marins, e spilis in arint che a riprodusin, par fusion, lis fraturis di une silice cjatade suntun troi in montagne. A son fîs de nature e dal lavôr dal om i zoiei contemporanis di Stefano Zanini, oresin udinês, erêt dal innomenât laboratori Zoratti, il plui vecjo dal cjâf lûc furlan, nassût tai prins agns Cincuante dal Nûfcent.
Zanini al cree piçulis sculturis di meti intor. Tocs unics, fats a man. Daûr di ognidun e je une grande cognossince de tecniche e dai metai, sedi di chei preziôs tant che l’aur o l’arint, sedi di chei plui puars, tant che l’açâl e il plomp. La creativitât dal oresin si cumbine cu la abilitât tal meti dongje materiâi difarents, doprant tecnichis tradizionâls, ma cuntun lengaç gnûf, moderni, fûr di logjichis comerciâls, che al da forme a une idee dal autôr. A nassin cussì oparis di art, bielis di puartâ e di cjalâ pe lôr estetiche e pes emozions che a trasmetin. A fevelin dal percors uman dal so autôr, de sô sensibilitât, dal so mût di sintî la realtât e di trasferîle tes sôs creazions.
La scuvierte dai zoiei contemporanis e je resinte. Zanini al jentre te buteghe dal nono, Eliseo Zoratti, tal 1981. Al à dome 16 agns e mieç: vie pal dì al lavore, di gnot al studie musiche. «Gno nono al jere just, ma un grum sevêr – al ricuarde –. Nol perdonave un erôr. Sul lavôr bisugnave sei perfets». Une scuele di vite pal zovin garzon. «Il mistîr si robe cui voi, mi diseve il nono. Cul sotfont dal furlan, che e jere la lenghe uficiâl de buteghe, o ai imparât cemût che si ten in man un fier, cemût che si dan cierts colps, cemût che si fasin ciertis finiduris, ma ancje la dissipline, a vivi». Stefano al continue la tradizion de buteghe di famee: al propon, inzornât, il stîl classic, chel che «nol fâs plui nessun – al dîs –, parcè che al domande masse timp. Cui doprial vuê une ongjele? Cui incidial a man? Cui fasial un lavôr a trafôr di une cierte complessitât? Nissun». Ma, di cualchi an, si è viert a gnovis ideis, formis e materiâi. Mert de colaborazion cul amì Giovanni Sicuro, scultôr furlan che lu à iniziât ai zoiei contemporanis: «Il gno secont mestri», al dîs Stefano. «O ai scomençât a fâ cualchi prove in açâl inox, cjalant ce che al faseve Giovanni. Sul prin mi plasevin i ogjets di savôr mecanic, dûrs. Daspò o ai tacât a staronzâ chês formis e a doprâ metai preziôs, tant che l’aur». Po e je rivade la piere: une passion nassude di frutin, cuant che, cui gjenitôrs, al leve tal Gargan e al imitave i manufats in silice dal neolitic, che al viodeve di chês bandis, atrat, za in chê volte, dal manufat «te sô dignitât». Po dopo al è rivât il fier, chel inrusinît di vecjos clauts, doprât pal plasê di «trasformâ un ogjet, che nol è plui utilizât, in alc altri». Pai prossims lavôrs, l’oresin furlan al pense di doprâ arint e, pe prime volte, ciment, di segnâ cun improntis digjitâls di fruts e grancj. Une provocazion daûr de balfuerie scjadenade de propueste dal Guvier di cjapâlis sù ancje ai fruts rom, ma ancje un mût par dâ valôr aes mans, che a lassin segns, imprest creatîf dal om par ecelence.
«Mi plâs la idee di un ogjet impegnât,
tal sens che al trasmeti une idee.
Mi plâs che al sedi biel – al sclarìs Zanini –, che si presei la dificoltât tecniche par fâlu, duncje, la abilitât manuâl dal autôr, ma al è necessari che al disi alc, massime cumò che si pense pôc».
Erika Adami
____________________________
CE FÂ
Pieris coloradis che a zuin cu la aghe, animâi di fantasie tiessûts cun ramaçs e fîi di jerbe, gjeometriis di stecs che si incrosin disegnant figuris astratis. Art in nature chê che lis “Feminis tal bosc”, ven a stâi Luisa e Irene Cimenti, Vera Paoletti, Leda Nassimbeni, Maria Grazia Paderi, Sandra Palazzi, Franca Morandi e Luisa Piovesan, a presentin a Aplis di Davâr dilunc dal flum Degan. Informazions sul sît: www.donnenelbosco.it
Tal centenari de nassite, Pinçan al à dedicât une mostre al paisan Enrico Peressutti, protagonist de architeture taliane dal Nûfcent, ae sô vite e aes sôs oparis. E je vierte fin ai 28 di Setembar, la sabide e la domenie des 10 di matine a misdì e des 4 aes 7 sore sere. Informazions al numar 0432/950005.
CULTURE. [ART-Â] Anei dai clauts des cjasis furlanis............
Anei di vecjos clauts di fier, gjavâts des breis di cjasis furlanis ladis jù tai boscs de pedemontane, e pleâts par poiâur parsore gotis di aur o pieris preziosis. Anei des flabis. Ma ancje anei che a san di mâr, tirâts fûr di claps mangjâts di organisims marins, e spilis in arint che a riprodusin, par fusion, lis fraturis di une silice cjatade suntun troi in montagne. A son fîs de nature e dal lavôr dal om i zoiei contemporanis di Stefano Zanini, oresin udinês, erêt dal innomenât laboratori Zoratti, il plui vecjo dal cjâf lûc furlan, nassût tai prins agns Cincuante dal Nûfcent.


text:
Vonde fonts de leç 482 ai Comuns:
la situazion, però, le pain chei virtuôs
Intal lôr periodi di splendôr massim a jerin rivâts al numar consistent di une setantine. Cumò, pai sportei comunâi pe lenghe furlane e je rivade ae fin une cure dimagrante drastiche, che e veve intai agns za ridusût il numar a di une cuindisine. La Regjon e à decidût di fat di sierâ ai Comuns lis spinis dai finanziaments de leç di tutele des lenghis minoritariis (i fonts de 482/99 a son calâts intal timp di 1,5 milions l’an a 350 mil). Fonts cumò concentrâts sui sportei regjonâi pe lenghe furlane gjestîts de Agjenzie Regjonâl pe Lenghe Furlane che, in graciis di cheste decision, in plui de sede centrâl di Udin, a àn viodût la viertidure dai 4 di Fevrâr passâts di 4 sedis periferichis a servizi di ancjetancj ambits gjeografics: a Tumieç, tal municipi, tant che riferiment par dut il Friûl de Alte; a Muçane, li de biblioteche civiche, pe Basse furlane e pal Agri Aquileiês; a Gurize, tal municipi, pal Friûl Orientâl; e a San Vît dal Tiliment, li de biblioteche comunâl, pal Friûl Ocidentâl. Il sportel centrâl al à, invezit, sede a Udin, e al è competent ancje pal Friûl Centrâl, par Udin e pal so hinterland.
Il motîf di cheste strente? La plui part dai Comuns e à doprât in maniere improprie i finanziaments de leç 482. A son stadis assumudis personis che a varessin vût di lavorâ a pro de lenghe e de culture furlane e invezit a son finidis a dâ rinfuarç a altris servizis comunâi, fasint – intal miôr dai câs – di bibliotecaris zontâts e – intal piês – di sporteliscj dal ufici protocol. Cuntun dopli risultât negatîf: indebilî la politiche linguistiche e slontanâ operadôrs pardabon motivâts a lavorâ pal furlan. Un brut esempli che, si à propit di sotlineâ, al à rivuardât intai agns un grant numar di Comuns, ma no ducj. Sul teritori a son esemplis di ecelence di sportei comunâi o intercomunâi pe lenghe furlane che cumò a vegnin penalizâts par colpe des “pomis patochis”, ma che, al è propit di sperâ, passât un periodi di selezion naturâl (dome i Comuns pardabon motivâts a son daûr a finanziâ cun fonts propris la continuitât dai sportei), a puedin cjatâ di gnûf un supuart economic, se no plui dal Stât cu la leç 482/99, almancul de Regjon. E par chest, intal articul in bas, o vin volût presentâ cualchi esperience positive, sperant che e puedi vê la poie juste.
Ancje parcè che i sportei de ARLeF a àn obietîfs precîs e ambits gjeografics tant amplis che si va a pericul di pierdi il lavôr capilâr fat cul tiessût culturâl locâl dai sportei comunâi. I servizis ufierts di ogni sportel ARLeF a tocjin in particolâr la consulence linguistiche e la traduzion scrite dal talian al furlan di tescj, cu la finalitât di garantî l’ûs tai ents stes de lenghe furlane; la consulence su la toponomastiche in lenghe furlane pai ents che a vedin dibisugne di aplicâ la cartelonistiche stradâl e la insegnistiche in gjenar, e par garantî il rispiet plen dai toponims uficiâi fissâts dal D.P.Regj. n. 16 dai 13/02/2014; la informazion e l’orientament al public.
Il sportel centrâl, cun di plui, al ufrìs tra i tancj servizis ancje il supuart intes ativitâts di politiche linguistiche e di promozion de lenghe furlane de bande de Regjon e dai ents locâi. Al garantìs ancje la assistence inte ativitât di verifiche e di valutazion dal stât di aplicazion dal insegnament e dal ûs de lenghe furlane intes istituzions scolastichis. Al davuelç infin il servizi di interpretazion simultanie in lenghe taliane dai intervents fats par furlan dilunc des sentadis dal Consei regjonâl. ❚
Roberto Pensa
Stop ai furbits dai sportei pal furlan............
Vonde fonts de leç 482 ai Comuns:


text:
Cors, an 2019
Cors gratuits di lenghe furlane par dipendents de Aministrazion Publiche
cors finanziât del Leç 482/99
A tornin a scomençâ i cors di lenghe furlane inmaneâts dal Centri Interdipartimentâl pal svilup de lenghe e de culture dal Friûl (CIRF) de Universitât dal Friûl e indreçâts ai dipendents de Aministrazion Publiche.
Cui 19 di Novembar, di fat, al tacarà l’ultin dai cors previodûts pal 2019, che al larà indevant fin ai 19 di Dicembar, intes zornadis di martars (des 9 a buinore a misdì) e di joibe (des 2 aes 5 daspò misdì), par un totâl di 30 oris di lezion, dividudis in 10 incuintris. La ativitât formative si davuelzarà intes aulis dal pôl umanistic dal Ateneu di Udin. Ai corsiscj che a passaran l’esam finâl e che a varan frecuentât almancul l’80% des oris ur vignarà dât un atestât di frecuence cun merit.
I arlêfs a ricevaran une copie dal manuâl “La grafie uficiâl de lenghe furlane”, publicât de ARLeF – Agjenzie Regjonâl pe Lenghe Furlane intal 2016, e altris materiâi didatics e publicazions, daûr des indicazions dal docent.
A seconde des domandis, al vignarà inviât un percors di nivel di fonde (nozions di fonde de grafie uficiâl e de gramatiche de lenghe furlane) o di nivel intermedi (par rinfuarçâ il lessic e par aprofondî lis regulis di grafie e di gramatiche).
La iniziative, che e je metude in vore in gracie de leç 482 dai 15 di Dicembar dal 1999 (“pe tutele des minorancis linguistichis storichis”), e rapresente un strument zovevul par chei che a lavorin intun Ent Public tal teritori furlanofon e che a àn voie di insiorâ lis lôr competencis linguistichis e duncje ancje il contat cui utents. Cun di plui, si metin in vore ancje lis indicazions de L. R. 29/2007, che e previôt di doprâ la lenghe furlane intai Ents Publics e intes societâts di servizis ae popolazion.
Par altris informazions e par notâsi si pues contatâ la segretarie organizative dal CIRF al numar 0432556480 o pûr mandâ un messaç di pueste eletroniche a cirf@uniud.it (segretarie dal CIRF) o ben a sportel.furlan@uniud.it. Si pues discjamâ il modul di iscrizion culì


text:
Pal cuint aniversari de muart di pre Antoni Domenie ai 22 di Avrîl a Vençon aes 5 dopomisdì e sarà discuvierte une lapide su la cjase li che pre Antoni al è nassut.
Po dopo, in Domo, aes 6 di sere e sarà celebrade une Messe e, par sierâ, La Patrie dal Friûl e Glesie Furlane a presentaran il DVD de interviste su “La Fabriche dai predis” realizât par cure di VideoTeleCarnia.
Lunis ai 23 di Avrîl e sarà celebrade une messe ancje a Visepente di Basilian aes 8 di sere. ■
Redazion
Pre Antoni – cuint aniversari............
Pal cuint aniversari de muart di pre Antoni Domenie ai 22 di Avrîl a Vençon aes 5 dopomisdì e sarà discuvierte une lapide su la cjase li che pre Antoni al è nassut.


text:
Infrazions al Codiç de Strade notificâts vie pueste
I tal câs in cui vegni recapitât par pueste (midiant racomandade A/R) un verbâl di infrazions al Codiç de Strade, cence che segni vignude la contestazion imediade in strade, impliche ch'a il verbâl l'è stât elevât ai sens da l'art. 201 dal Codiç de Strade (di cui al D.Lgs 285/1992) e degli artt. 384 e 385 del Regolament di atuazion dal Codiç de Strade (di cui al D.P.R. 495/1992). Si impense ch'a i orghins di Polizie Stradâl (di cui all'art. 12 dal Codiç da Strade) tra i cuâls rientre la Polizie Locâl, l'han 90 dîs di timp da l'aciertament da violazion par notificâ il verbâl. Il recapit dal verbâl ecuivalent ae notificazion da cui il scomençament dai tiermins pari ai sucesîfs pajaments/ricors.
Il verbâl al sarà indreçat, secont cuant previodût da l'art. 386 dal Regolament di atuazion ("Notificazion dai verbai a sogjets forest") a l'intestatari dal certificât di proprieât o ad un dai sogjets mostrâts a l'art. 196 dal Codiç de Strade ("Principi di solidarietât"), o pûr: proprietari dal veicul o dal rimorchi, usufrutuari, acuirent cun pat di riservât domini o doprament a titul di locazion finanziarie. Si cjate riscuintre di chest aspiet in tal verbâl dulà ch'a la sezion dedicade as gjeneralitâts dal conducent risulte vueite, mentri la sezion relative al'obleazion in consistent ripuarte i dâts assum des bancjs dâts ministeriâls.
Si configurin per tant dôs pussibilitâts: efetuâ il pajament dal verbâl o pûr proponi ricors.
Par lis modalitâts e i tiermins par il pajament si rimande ae pagjine gjenerâl.
ATENZION!
In ta câs la violazion compuarti la decurtazion dai punts de patente di guide scuen jessi compilât il di pueste modul, zontât al verbâl di contestazion, e denominât "Comunicazion dâts conducent" (in tal câs ch'a vegni pierdût l'è discjamabil al daspò link) in cui si inseriscin i dâts, se noti, da l'efetîf trasgressôr. L'è impuartant compilâ tâl modul: sa no vignis compilât ed inviât a l'Ufici di Polizie Locâl o pûr l'efetîf trasgressôr risulte pieerdût, al sarà elevât un ulteriôr verbâl ai sens da l'art. 126 bis c. 2 ("Ometude comunicazion dai dâts di conducent no identificât") entri 90 dîs da scjadence dai 60 dîs proviodûts par il pajament in forme ridusude dal prim verbâl.


text:
#10 – Cindy Cindy e je la mê gjatute: un comun tui european blanc, grîs e neri, cuntune maglute su la musute che le fâs ancjemò plui biele. A pene nassude e je stade cjatade intun cassonet des scovacis, cui siei trê fradis. Ju àn dispatussâts ducj cul biberon e dopo ju àn dâts in adozion. Par me e je [...]
Tag: Il fi di Marie dal cafè
#08 – La mê domenie tal cafè Une volte, se tu jeris il fi di cui che al veve un cafè di mandâ indevant, tu jeris obleât a judâ i tiei e di sigûr tu vevis pôc timp di lâ fûr a zuiâ cui amîs. La mê domenie e scomençave aes siet a buinore cul bagn inta podine di len, [...]
#23 – Tal dîs cuntune rose Al è stât un timp cuant che une rose no mi diseve nuie: o jeri indiferent aes sôs formis, al colôr, al profum. O vevi sierât la puarte ae mê vite e o jeri deventât vuarp aes manifestazions che nus met devant dai voi ogni dì. Si trate di rivâ a vierzi il nestri [...]
#15 – Trucs Mi plâs un grum chê biele frute, e par vêle jo i le met dute. Par jentrâ tai siei pinsîrs, mi soi comprât cuatri vistîts, naulizât un machinon e metût sù un biel paruchin, par mostrâmi un grant sioron e cambiâ in miôr il gno destin. A la fin jê le à capide e si è mostrade [...]


text:
Intervents di pre Tonin Capellari par cont di GLESIE FURLANE te cunvigne “BIBIE: 25 AGNS DOPO. CELEBRAZION DAL INOVÂL DI PRESENTAZION DE SACRE BIBIE PAR FURLAN” e di pre Romano Michelotti sul “Messaggero veneto” ai 14 di novembar dal 200914 di Novembar 2009
Vinars ai 13 di Novembar a lis 11.00 tal Salon dal Consei in palaç Belgrât si darà dongje l’incuintri viert a ducj par celebrâ i 25 agns de prime edizion de Bibie par furlan. Daspò salûts dal president on. Pietro Fontanini, dal vescul bonsignôr Andrea Bruno Mazzoccato, dai arcivescui emerits Pietro Brollo e Alfredo Battisti, dal president dal Arlef Lorenzo Zanon, a son previodûts i intervents di bonsignôr Marino Qualizza “Il coordenament di une grande opare”, dal professôr Giuseppe Bergamini “Criteris artistics de sielte iconografiche”, di bonsignôr Duilio Corgnali “La Bibie par un popul”, di Mario Ribis “Efiets di un progjet che al cjape dentri”, di pre Tonin Capellari “No crodevin in Lui”. Al fâs zirâ la peraule il gjornalist Silvano Bertossi.


text:
Il timp al cor e o cjalìn za al avôt dal popul furlan pe solenitât dai Ss. Ermacure e Furtunât. Ca di cualchi dì si cjatarìn a Aquilee. Il nestri pinsîr al va ai agns passâts e la domande e reste simpri la stesse: in chê Messe varìno di avilîsi o di ringraziâ, dome pensâ o ancje gjoldi insieme?
La rispueste e je clare: stin contents.
Al è vêr che la visite dal Pape Benedet XVI te nestre tiere come Furlans e come Patriarcjins nus à deludût: si spietave un Messâl roman par furlan o cualchi dirit ricognossût pe nestre glesie, ma nuie al è sucedût; e chest al va a lôr vergogne e a nestri credit: un lôr debit che al cres simpri di plui.
Ancje daprûf di chescj fats, bisugne domandâsi ce che al vûl dî in zornade di vuê: centri e periferie.
Nô, par Rome, o sin une periferie parcè che lôr a àn ancjemò la vecje e superade mentalitât dal monopoli dal mont, de ecelence de lôr teologjie, de sacralitât de lôr potestât. Ma chest tai agns doimil al puce tant di ditature.
Al diseve Blaise Pascal tes sôs grandis intuizions, che ogni pont dal mont intîr al è in contemporanee centri e periferie. Il centri nol è chel che plui al è potent e al domine; il centri dal mont e dal avignî a saran la persone umane e il propri popul. In chest sens, Gjerusalem te preiere dai Salms e jere il centri dal mont e in chest sens par nô il centri e je Aquilee e Rome la periferie.
E chest an si presentarìn a Aquilee cuntun fat che nissun fint a cualchi mês indaûr al varès imagjinât: il grant Event de leture continuade de Bibie par furlan, moment di glorie di dut il nestri popul. E si cjatarìn par ringraziâ i doi campions che la diocesi no rive mai a nomenâ ancje se si fâs biele de lôr lûs: Pre Checo Placerean e pre Antoni Beline. Che di fat, la Bibie voltade par furlan e je merit lôr.
Chest però al è ancjemò masse pôc. Tune societât li che lis radiazion a copin, i cudumars a menin la peste, la aghe e pues intosseâti e i nûi dal cîl distruziti, li che internet ti presente milions di stradis ma no tu sâs cuale che e je chê juste, mi somee che pre Checo e pre Antoni a àn semenât une semence buine: la promozion de culture popolâr, la origjinalitât des etniis, i dirits des minorancis, il rispiet de spiritualitât de int, une liberazion umane…. al è chest l’avignî nestri e dai popui, soredut dai piçui. O sin piçui, e je vere, ma dai grancj dal mont e de lôr sience il Signôr al dîs: “O fruçarai la sapience dai sapients e o ridusarai a nuie la inteligjence dai inteligjents”. (1 Cor 1,19)
Ringraziìn il Signôr, fasìn cressi la semence butade, lavorìn pal mont che al à di vignî, restìn alternatîfs a cheste vecje Europe che e cole, a une catoliche Italie che e fâs dûl, a cheste societât che e je simpri plui deludude e strache.
L’arbul di Aquilee al cressarà; partecipìn al avôt dai Ss. Ermacure e Furtunât ricuardant l’invît dal Benedît di Pasche: “E cumò lait in ligrie; che e sedi armonie fra di voaltris. Mangjait di fieste grande e dant ancje a di cui che no ‘nd à. E no stait a avilîsi, parcè che vuê la vuestre fuarce e je tal Signôr”.
pre Tonin Cjapielâr
MEDITANTLIS TAL SO CÛR. E cumò lait in ligrie............
Il timp al cor e o cjalìn za al avôt dal popul furlan pe solenitât dai Ss. Ermacure e Furtunât. Ca di cualchi dì si cjatarìn a Aquilee. Il nestri pinsîr al va ai agns passâts e la domande e reste simpri la stesse: in chê Messe varìno di avilîsi o di ringraziâ, dome pensâ o ancje gjoldi insieme?


text:
Plui a passin lis oris di cheste domenie al 1 di Otubar, plui a corin lis imagjins de zornade in Catalogne e plui mi ven sù un malstâ, plen di rabie di une bande e di comozion di chê altre.
**Viodi i poliziots in neri, simii a milizians fassiscj di un cine di fantasience bati cu la sodisfazion di fâlu, rapresentants armâts di une vision franchiste dal stât, mi sdegne e mi fâs berlâ devant de television. In cjase, ducj a strategnin il respîr. E dopo, a son i slambris di lûs, vierts des musis des feminis e dai oms catalans, di zovins e di vecjos, di operaris e di comerciants, in file par oris par esercitâ la vere democrazie, cuntune forme di autocontrol devant de brutalitât de Vuardie Civîl che e cjate la fuarce di resisti dome inte cussience di no vê di dâ nissun lincin ae propagande di regjim.
**Ma e je une foto che plui di altris mi fâs vignî i sgrisui: chê là che si viodin i pompîrs di Barcelone fâ di scût uman cuintri i manganei falangjiscj, a difindi la lôr int.
**Chestis a son lis istituzions, chestis lis personis che si fidìn. E di ca a nassin doi resonaments che a rivuardin in maniere direte il Friûl.
**Il prin al è propit su lis istituzions, sui rapresentants dal podê che si son compuartâts cussì dome in ocasion dal taramot, e par vie che, tant che interlocutôr, a vevin un popul cussient, determinât e autonom intes propriis sieltis. Di cui podìno fidâsi vuê? Sergio Cecotti, par figurâ la crisi dal sisteme politic regjonâl, in tancj dibatiments al domande se tra il public presint al sedi cualchidun che al met la sô fiducie intun cualsisedi dai elets a Rome o a Triest. No ai mai viodût une man alçâsi.
**O vin duncje une classe dirigjente che no si fidìn, ma che o patìn lis sôs sieltis e indreçaments, cence pussibilitât di repliche, se no mandantju ducj a cjase.
**La seconde e tocje invezit la mentalitât gjenerâl sui temis dal autonomisim e des minorancis: intai dîs passâts i gjornâi talians plui impuartants, lis televisions, a àn tentât in ducj i mûts di presentâ la cuistion catalane tant che anacronistiche o dome economiche. Dopo a àn dât la peraule ai esperts e o vin assistût ae sagre de ignorance e de malefede. Un “gran varietât” dulà che in maniere puntuâl la storie antighe dal autonomisim catalan e jere ignorade e il referendum al vignive presentât tant che un rivoc di une masse di violents e di antidemocratics.
**La fuarce des imagjins, la fuarce di un popul, za di domenie di sere ju à costrets a fâ retromarcjis parziâls: a duraran pôc, di sigûr.
**O restìn nô, i furlans, che di Barcelone o podìn imparâ tant, se dome si convincìn che un popul unît al è plui fuart di ducj i manganei di chest mont. E che chei si puedin crevâ ancje inte urne.
✒ Dree Valcic
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
La Federazion dai Fogolârs dal Canadà e je stade creade tal 1974. Vuê 16 Fogolârs e Fameis a son federâts par fâ che intun paîs tant grant al sedi un coordenament di ativitâts furlanis e par promovi, incoragjâ e judâ iniziativis di caratar caritatevul, sociâl culturâl e ricreazionâl e che a coventin a svilupâ il bonvivi de comunitât furlane canadese. Compit de Federazion al è ancje svilupâ e mantignî strent il leam stret tra i ents federâts. La Federazion e je ancje un puint tra lis istituzions Furlanis dal Friûl e lis associazion di chenti.
Il mantignî e svilupâ la culture Furlane tal Canada a restin simpri tra lis finalitâts plui impuartantis de nestre organizazion.
I Fogolârs e Fameis che a costituissin la Federazion a son in Vancouver, Calgary, Edmonton, Winnipeg, Sault Ste. Marie, Sudbury, Windsor, London, Niagara, Oakville, Hamilton, Ottawa, Montreal, Toronto e Halifax.
Une o dôs voltis par an si riunissin i representants delegâts dai Fogolâs\Fameis, Societât Furlane, par discuti i lôr afârs e coordenâ lis ativitâts de Federazion e par cirî e cjatâ manieris di promovi la furlanitât in chest paîs. Al timp de fondazion de Federazion, tal 1974 e je stade organizade la Prime Cunvigne gjenerâl di furlans dal Canadà inte capitâl Federâl Ottawa.
Di chel an indevant, ogni doi agns, i Fogolârs a organizin une cunvigne intune citât canadese. Chê dal 2010 e sarà dai 3 ai 6 di Setembar a Windsor tal Ontario.
Chestis a son cunvignis culturâls di grande impuartance par vie che si discutin cuistions fondamentâls de nestre comunitât dal Canadà. Si fasin trê zornadis di studis su la nestre realtât furlane tal Canadà e di ativitâs culturâls e manifestazions furlanis.
I rapresentants, doi par ogni Fogolâr e Fameis a costituissin il comitât aministratîf di dute la Federazion. Si pues dome imagjinâ che par coordenâ dut chest lavôr a 3 o 4 mil chilometros di distance un dal altri, vuê si fas par email e par telefon.
Ivan Cargnello
LA INTERVISTE – La fuarte comunitât furlane dal Canadà............
La Federazion dai Fogolârs dal Canadà e je stade creade tal 1974. Vuê 16 Fogolârs e Fameis a son federâts par fâ che intun paîs tant grant al sedi un coordenament di ativitâts furlanis e par promovi, incoragjâ e judâ iniziativis di caratar caritatevul, sociâl culturâl e ricreazionâl e che a coventin a svilupâ il bonvivi de comunitât furlane canadese. Compit de Federazion al è ancje svilupâ e mantignî strent il leam stret tra i ents federâts. La Federazion e je ancje un puint tra lis istituzions Furlanis dal Friûl e lis associazion di chenti.


text:
#03 – Ce aio di fâ?
“Ce aio di fâ?” Al domandà il fantat confondût. L‘om al veve dute la pazience dal mont, lu veve fat tantis voltis che al veve za pierdût il cont.
“Tu âs di puartâ ai clients ce che a vuelin, dulà e cuant che lôr a scugnin di vêlu.”
“Tant che un puestin?”
“No!”
“Aio di puartâur il sushi?” L‘om al alçà il cjâf par no fâ viodi il fastidi tai voi. Cheste no le veve mai sintude. Masse telefonins, cheste gjenerazion no lei plui. Tornant a cjalâlu te muse, cun tenarece al tacà a sclarî l‘impegn.
“Al è diferent, parcè che tu tu puartis la pize daspò che e ven domandade. Noaltris o rivìn prin che i clients a capissin di vê la necessitât. Tu âs di convinci la int a cjapâ la tô robe, a àn di jessi pleâts des tôs peraulis.”
“Alore o scuen vendi bibliis tes cjasis?”
“No, orpo boie!” Lis peraulis a vignirin fûr cuntun sbruf di salive. Verementri chest fantat al podarès secjâ un sant. Al tornà a fevelâ tant che une mestre di asîl.
“Il presit al dovarès di jessi clâr pai clients. A tornaran chel che a àn cjapât, dome cuant che ur vignarà domandât. Juste la stesse cuantitât. No sin usurârs, lôr a son intun altri repart.”
“Chest no lu ai capît” al disè il fantat. Vonde zirâ lis peraulis, ur tocjave di rivâ tal vues.
“O puartìn timp. Timp par chei che a son restâts cence. Ai students che no rivin a studiâ dut pal esam di doman. L’artesan che nol rive a finî l’incarghe plui impuartante de sô vite, za paiât e di consegnâ pal vinars. Il compositôr che al scuen scrivi la musiche dal ultin filmât pal regjist cun chel caratarat pal prossim mês e la pôre no lu lasse nancje scomençâ. Il scritôr che al à di partecipâ a chel preseât concors e no i ven nuie tal cjâf.”
“E cui che a son in pericul di murî?”
“Par lôr al rive dome l’esatôr. Il paron si gjave il timp prestât cuant che un al è dongje dal finâl.”
Il fantat al somee stazâ la propueste a lunc.
Finalmentri, dineant cul cjâf al dîs: “Mi displâs, ma no ai timp…”
“Par te frut, ti pues ufrî un bon di scont dal Black Friday che al scomence propit cumò!”
di ***
#***


text:
Ciribiribin vuê e je fieste!
E al è propit il câs di fiestezâ parcè che pe prime volte al è furlan il premi dal public al Liet International, il festival european di riferiment de musiche in lenghe di minorance, che si è davuelt ai 27 di Novembar a Lortient/An Oriant in Bretagne, France. Dulà che no son rivâts artiscj nostrans di nivel come Lino Straulino e i Carnicats (classificâts al tierç puest, un intal 2009 e chei altris intal 2008), je àn fate i R.Esistence in Dub. Kefia, mimetiche e felpis cu la cape, al ritmi di buine musiche electro dub reggae, i cuatri zovins musiciscj de provincie di Udin – za vincidôrs dal vôt popolâr ae kermesse Suns 2010 – a àn concuistât ancje la platee europeane cul toc «Fieste», une cjançon che e fevele di mancjance di spazis di incuintri pai zovins furlans, ma che e fevele ancje di emozions: »Puartimi dulà che musiche e amôr si fondin. Puartimi dulà che lis emozions tal cûr si confondin».
PUBLIC ENTUSIAST IN SALE E SUL WEB_ «Cheste no je dome la vitorie dal grup, ma e je la vitorie di une linie di pinsîr», al à comentât Mauro Tubetti, in art Dj Tubet, «ven a stâi chê di puartâ l’ûs di une lenghe di minorance intal cjamp inovatîf de musiche sperimentâl, in maniere che e sedi veicul pai plui zovins, fondint tal stes timp elements classics de tradizion popolâr (il ritornel de cjançon al è un regâl ae celebre vilote ‘Ciribiribin, doman e je fieste’, ndr), par un messaç che al sedi bon di rivâ a ducj». Al è stât propit il public de sale, dulà che i R.Esistence in Dub a àn strabatût i coleghis europeans, a premiâ la cumbinazion jenfri tradizion e sperimentazion: «Il biel al è stât viodi i zovins che a ‘pogavin’ (tal slang dai zovins, sburtâsi un cun chel altri intant che si bale, ndr) indenant, e juste daûr lis fameis che a balavin danzis celtichis», al à contât ancjemò Tubet. Colp decisîf pe vitorie, il vôt dal public a cjase (che al contave pal 25% dai ponts totâi): une svintule di ‘clics’ online dal Friûl e à fat il bot, puartant tal ultin a cjâf de classifiche i R.Esistence in Dub, che no fermin di ringraziâ ducj chei che ai 27 di Novembar si son metûts denant dal computer e a àn sigurât ae Patrie tal forest il prin puest sul podi.
CHEI ALTRIS IN GARE_ Il premi de jurie a e lât invezit ai Orka, musiciscj des Isulis Faroe che a sunin cun struments inventâts e costruîts di lôr stes. I grups Xera (Asturie) seconts e Equal Souls (Frisie) a son rivâts tierçs. Sul palc dal Liet Festival 2010 si sfidavin undis grups di dute Europe (Isulis Faroe, Galizie, Corsiche, Karelia (Russie), Scozie, Asturie, Svezie, Frisie, Bretagne, Friûl e Irlande), in rapresentance di ancjetantis minorancis linguistichis. La vitorie dai R.Esistence in Dub no podeve dâ miôr benvignût ae prossime edizion de rassegne, che tal 2011 si davuelzarà propit in Friûl. Biel che Udin si prepare a trasformâsi te capitâl europeane des minorancis linguistichis, ciribiribin, chi intant si fâs fieste!
Natascia Gargano
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Rest:/ Riedo Puppo. - 10. ed. - [Murùs] : Comun di Murùs ; Udin : Societât Filologjiche Furlane, 2022. - 95 p. : ill. ; 24 cm. - (Scritôrs dal Friûl ; 11)
Golaine:Scritôrs dal Friûl
An edizion:2022
ISBN:978-88-7636-379-4
Presit:€ 10,00
Presit Socis SFF:€ 7,00
Contignût:Riedo Puppo al à il scritôr furlan plui let in Friûl. Une lenghe nete, la sô, precise, sclete e sauride di une buine purizion di umorisim. In chest libri di 34 contis si cjate dut chel mont furlan che i stave a cûr a Puppo. Ognidune di chês contis a palesin un trat de culture furlane, anzit, se letis in sot, a deventin un salteri antropologjic dal Friûl e dai furlans.
Condividi
-30% pai socis
de Societât Filologjiche Furlane
Spedizion
Lis spesis di spedizion (traspuart, imbalaç e bol) a son a caric dal compradôr. La marcjanzie e viaze a risi dal compradôr.


text:
Aromai no je plui une novitât: il 2013 al sarà pe nestre riviste un an dificil. Lu dimostre la riduzion dal finanziament regjonâl, taiât dal 40%.
Par chest o vin il dovê di ringraziâ cui che al à rispuindût a la nestre domande di jessi judâts.
O ringraziìn la bancje Casse di sparagn dal Friûl-VJ, in particolâr il president Giuseppe Morandini, parcè che nus è rivade la conferme che ancje chest an o podarìn gjoldi dal lôr sostegn e duncje tes filiâls che a son su lis trê provinciis furlanis si podarà cjatâ inmò la copie dal nestri gjornâl. E chest al è il tierç an che o colaborìn.
O ringraziìn ancje il Comun di Udin che ai 3 di Avrîl al à volût consegnâ intune scuele di Udin lis copiis dal nestri gjornâl ai students e ai insegnants: un progjet che al larà indevant par dut l’an: il Sindic Honsell lu veve prometût e al à mantignude la peraule.
Ma soredut o ringraziìn in nestris abonâts che cun fedeltât continue nus stan dongje e nus àn manifestât compliments ancje par cheste gnove vieste grafiche.
A ducj voaltris che nus sostignîts, ancje ta chescj moments di “clâr di lune”, il nestri grazie plui sincîr e sintût parcè che cence di voaltris al sarès une vore plui dificil puartâ indevant la nestre bataie par un Friûl plui furlan. ✒ Redazion
La Patrie e ringrazie e no dismentee............
Aromai no je plui une novitât: il 2013 al sarà pe nestre riviste un an dificil. Lu dimostre la riduzion dal finanziament regjonâl, taiât dal 40%.


text:
UP! e je une trasmission pe sĂŞt des orelis o ben âun blisteron di fin mĂŞsâ, cun passaçs inzirlĂ´s e colegaments acrobatics tra musiche, sport, culture e spetacul, tant a dĂŽ un folp cun tancj pĂŽts in scarpis diviersis. Al è un program in stât di fâ scoltâ il jazz plui classic e il punk, il soul e il garage plui ruspiĂ´s e mancul cognossĂt'ts, compagn dai siei condutĂ´rs. Al è un mignestron di âsunĂ´rs ecentrics che a produsin incjantaments musicâi scalembris prontât di un coletĂŽf caleidoscopic che al
...
See More
bute fĂt'r musiche a â3600 grâtsâ


text:
STATISTICHE_ In ocasion de Zornade internazionâl dai zovins, che come ogni an e cole ai 12 di Avost, si è sierât ancje l’An internazionâl de zoventût, inmaneât de Onu, la Organizazion des Nazions unidis. In Slovenie, l’Ufici di statistiche (www.stat.si) al à presentât un studi inzornât su la evoluzion des ativitâts e dal stîl di vite de fasse plui zovine dal paîs nestri vicin, tirant fûr gnovis e curiositâts interessantis sui slovens che a àn dai 15 ai 34 agns.
15-16 AGNS_ Tacant dai plui zovins, al ven fûr che dome l’1,5 par cent di fantats e fantatis che a àn 15 e 16 agns nol vîf cun nissun dai gjenitôrs. Al è di restâ scaturîts pal fat che trê zovinis di 15 agns a son bielzà deventadis maris.
18 AGNS_ Chei di 18 agns invezit a son a stâ cun almancul un gjenitôr tal 96 par cent dai câs; in particolâr, a son 227 lis fantatis di cheste etât che a vivin di bessolis.
24 AGNS_A 24 agns a vivin cuntun gjenitôr, o cun ducj i doi, trê zovins su cuatri e dôs fantatis su trê, a testemoneance dal fat che lis zovinis a àn voie di lâ fûr di cjase a pene che al è pussibil; cun di plui, il 16 par cent di lôr cun cheste etât a son za maris. Di chei di 24 agns, in dut al vîf di bessôl un su nûf.
29 AGNS_ No cate che i agns a corin e che si svicine “cuote 30”, a 29 agns a vivin inmò li de famee che a son nassûts pôc plui di metât dai fantats e pôc mancul di un tierç des fantatis; di bessôi a son a stâ un su 7. Cuestion maternitât: poc plui di metât des slovenis di 29 agns no à inmò vût un frut, intant che une su cinc ’nd à bielzà doi.
34 AGNS_ Culì o sin za tune fase li che i esperts di demografie e sociologjie a fevelin di “zovins madûrs” o “zovins adults”. Dut câs, i slovens che a son ancjemò a stâ cui gjenitôrs a son un bon 33 par cent; invezit lis feminis che a vivin te famee li che a son cressudis a son une su vot. Chei che a vivin di bessôi (duncje cence un compagn/une compagne) a son pôcs, dome un su vot. Intant e cres la voie di vê fruts: une femine di 34 agns su nûf ’nd à bielzà trê, ma pôc plui dal 20 par cent no ’nd à.
55%_ In totâl, stant ai ultins dâts, in Slovenie i zovins jenfri i 18 e i 34 agns che a vivin in dì di vuê cuntun o cun ducj i doi i gjenitôrs a son cuasi il 55 par cent. La sielte e je a dî il vêr dispès un oblic, par vie che il 77 par cent dai zovins dai 18 ai 24 agns a son ancjemò cjapâts tal studi. In plui, la crisi economiche che e sta tibiant la Europe e cjape dentri ancje la Slovenie: i zovins a restin a vivi cui gjenitôrs par mancjance di lavôr e par vie che i afits, massime tes citâts plui grandis, a son masse cjârs.
SIUMS_ Di chê altre bande, però, un dai mutîfs che a puartin i zovins a stâ in famee al è che a sperin di cjatâ un lavôr che ju meni lontan dal puest li che a son cressûts, ancje tal forest. Chest al vâl soredut par cui che al è nassût intai paîs plui piçui, li che lis sperancis di cjatâ une buine ocupazion (massime in chescj ultins agns) a son pardabon scjarsis.
ALESSIO POTOCCO
TERITORIS – SLOVENIE. I zovins slovens dal tierç mileni............
STATISTICHE_ In ocasion de Zornade internazionâl dai zovins, che come ogni an e cole ai 12 di Avost, si è sierât ancje l’An internazionâl de zoventût, inmaneât de Onu, la Organizazion des Nazions unidis. In Slovenie, l’Ufici di statistiche (www.stat.si) al à presentât un studi inzornât su la evoluzion des ativitâts e dal stîl di vite de fasse plui zovine dal paîs nestri vicin, tirant fûr gnovis e curiositâts interessantis sui slovens che a àn dai 15 ai 34 agns.


text:
Ai 6 di Jugn dal 1350, tai prâts de Richinvelde al fo copât il Patriarcje di Aquilee Bertrand de Saint-Geniès, pai furlans Beltram. In che dì, al murive un princip just e imparziâl, studiât e savi, ardît e vitoriôs, che al jere ancje un vescul devot e vivarôs, un pastôr sevêr ma cul afiet di pari, amât e riverît, premurôs e bon.
◆ Ma chê dì de sô muart no je stade dome il sierâsi di une vite fûr dal ordenari, ma la dies natalis, la dì de nassite te vite dai sants. Beltram, ancje in gracie di cheste muart insanganade, al è memoreât fin in dì di vuê tant che Beât di invocâ tes fadiis de vite, e massime tes dificoltâts de Patrie dal Friûl.
◆ Une vore a son chei che, vie pai secui, a àn scrit di lui, par fevelâ de sô vite. Un segn e une prove dal amôr di Beltram pal Friûl e pai furlans. Il patriarcje, di fat, al è un spieli valit in ogni timp, ancje ore presint, massime pai politics e pai pastôrs.
◆ Te plui part des biografiis si fevele che il cuarp dal puar Beltram al rivà a Udin suntun cjar compagnât di dôs prostitudis. Te conte achì dongje, o provi a dâ un sens uman a chê che al somee dome un insult a chel grant om e beât che, di 670 agns, al polse intun altâr dal domo di Udin. Di là nus clame dongje ancje vuê a cjalâ e a lâ daûr de sô antighe bandiere turchine cu la acuile de Patrie. ❚ (D.N.)
I PROTAGONISCJ – Princip just e vescul pari: par chest Bertrand di Saint-Genies al fo libar di scugnî murîDiego Navarria
Ai 6 di Jugn dal 1350, tai prâts de Richinvelde al fo copât il Patriarcje di Aquilee Bertrand de Saint-Geniès, pai furlans Beltram. In che dì, al murive un princip just e imparziâl, studiât e savi, ardît e vitoriôs, che al jere ancje un vescul devot e vivarôs, un pastôr sevêr ma cul afiet di pari, amât e riverît, premurôs e bon.


text:
1918
Acjadiments[cambie | modifiche il codiç]
In Friûl[cambie | modifiche il codiç]
- 3 di Novembar Udin a ven liberade da l'ocupasion austro-todescje.
- 4 di Novembar Dongje Pucinie, in chel di Paravîs, al'è l'ultin cumbatiment da la uere; a mûr Alberto Riva di Villasanta, decorât cu la medae d'aur.
Vie pal mont[cambie | modifiche il codiç]
- 16 di Fevrâr - La Lituanie a declare l'indipendence de Russie e Gjermanie
- 3 di Novembar - L'Austrie firme la pâs
- 4 di Novembar e je la fin da la uere dal 15-18.
- 11 di Novembar - L'Austrie a divente une republiche; e je la fin dai Asburgo (l'iltin imperatôr al jere stât Carlo I)
Nassûts[cambie | modifiche il codiç]
9 di Setembar - Oscar Luigi Scalfaro